Rangkuman banjir pagi, jumlah penduduk di PPS berkurang kepada 56,000 orang

KUALA LUMPUR, 22 Disember - Jumlah penduduk terjejas banjir di tujuh negeri yang berada di Pusat Pemindahan Sementara (PPS) semakin berkurang setakat pagi ini iaitu 56,682 orang daripada 12,654 buah keluarga berbanding semalam 62,999 orang daripada 14,023 buah keluarga.Kemas kini portal bencana Agensi Pengurusan Bencana Negara (NADMA) setakat 8.00 pagi menunjukkan 380 PPS masih aktif melibatkan 27 daerah terjejas.Ia melibatkan negeri Kelantan, Pahang, Melaka, Negeri Sembilan, Selangor, Perak dan Kuala Lumpur.Di SELANGOR, seramai 20,286 orang daripada 3,123 keluarga telah dipindahkan ke 127 PPS di daerah Sepang, Sabak Bernam, Petaling, Kuala Selangor, Kuala Langat, Klang, Hulu Langat dan Gombak.Paling ramai daerah Klang iaitu 10,633 orang daripada 651 buah keluarga.Di PAHANG pula 32,789 orang daripada 8,465 buah keluarga masih berlindung di 284 PPS yang dibuka di 10 daerah iaitu Bentong, Bera, Jerantut, Kuala Lipis, Kuantan,Lipis, Maran, Pekan, Raub, Temerloh.Di KELANTAN, Tiga jajahan terjejas iaitu Tanah Merah, Pasir Mas dan Kuala Krai.Keseluruhan 15 PPS di buka menempatkan 2,500 orang daripada 786 buah keluarga Paling ramai di jajahan Pasir Mas iaitu 2,197 daripada 786 buah keluarga diikuti Kuala Krai 253 orang daripada 68 buah keluarga.Sementara itu di KUALA LUMPUR, seramai 328 penduduk dipindahkan ke dua PPS, iaitu Dewan Kelab Sultan Sulaiman dan SJK (T) Saraswathy.Manakala di MELAKA, jumlah yang dipindahkan adalah seramai 165 orang daripada 41 buah keluarga .Ia melibatkan dua daerah , iaitu Alor Gajah dan Jasin dengan PPS yang masih aktif sebanyak 3 buah.Di NEGERI SEMBILAN, seramai 329 orang daripada 89 keluarga masih berada di 5 PPS di daerah Jelebu dan Seremban.PERAK pula menyaksikan jumlah dipindahkan terus berkurangan kepada 268 orang dari 77 keluarga, pagi ini. Hanya dua PPS dibuka iaitu Dewan Majlis Perbandaran Teluk Intan dan SM Abdul Talib.


Rangkuman banjir - NDCC

KUALA LUMPUR, 21 Disember  - Sebanyak 66,043 penduduk terjejas banjir ditempatkan di pusat pemindahan sementara (PPS) di tujuh negeri setakat pukul 10 malam.

Pahang dan Selangor masih mencatatkan jumlah penduduk terjejas banjir tertinggi iaitu 33,995 dan 28,343 orang.

Di Pahang 250 pusat pemindahan sementara (PPS) masih dibuka yang melibatkan 10 kawasan, manakala 144 PPS di Selangor melibatkan 10 kawasan.

Disusuli Kelantan sebanyak 2,617 penduduk ditempatkan di 15 PPS.

Negeri-negeri lain adalah Negeri Sembilan melibatkan 328 orang di 5 PPS , Kuala Lumpur 321 orang di 2 PPS, Perak 266 orang di 2 PPS dan Melaka 173 orang di 3 PPS.


Proses pemulihan banjir negeri Kelantan semakin baik - JKM

KELANTAN, 21 Disember - Proses pemulihan banjir di Kelantan semakin baik dibantu cuaca cerah sepanjang hari ini.  Lebih ramai penduduk yang berada di Pusat Pemindahan Sementara (PPS) di negeri itu dibenarkan pulang ke kediaman masing-masing lewat petang tadi.  Jajahan Gua Musang dan Tanah Merah yang sebelum ini turut terkesan ekoran gelombang pertama banjir mula melanda Kelantan 17 Disember lepas pulih sepenuhnya.  Kumpulan terakhir penduduk yang berada di PPS dikedua–dua jajahan adalah seramai 517 orang di Gua Musang dan 92 orang di Tanah Merah dibenarkan pulang secara berperingkat sejak tengahari tadi.  Berdasarkan laporan yang dikeluarkan laman portal info bencana Jabatan Kebajikan Masyarakat (JKM), setakat pukul 7 petang, 15 buah PPS didua jajahan iaitu Pasir Mas dan Kuala Krai masih beroperasi dan menempatkan 2,617 penduduk dari 846 keluarga.  Pasir Mas kekal tertinggi melibatkan hampir 2000 penduduk yang berlindung di10 PPS manakala selebihnya mereka yang tinggal di Kuala Krai.  Sementara itu, laman portal public info banjir Jabatan Pengairan dan Saliran (JPS) memaklumkan, hanya paras air Sungai Golok di Rantau Panjang kekal melepasi paras bahaya iaitu 9.83 meter namun telah menunjukkan trend menurun.


Banjir di Kemaman surut, penduduk mula membersihkan kediaman.

KEMAMAN, 21 Disember – Ke semua 39 orang penduduk terjejas banjir di Kampung Ban Ho, dekat Felda Cerul, Kemaman, Terengganu hari ini pulang membersihkan kediaman masing-masing selepas banjir di kawasan rumah mereka surut sepenuhnya. Penduduk yang ditemui berkata, pengalaman setiap tahun berhadapan dengan situasi banjir sudah sebati termasuk ketika membersihkan rumah setiap kali selepas banjir.  Ketika tinjauan, ada penduduk terpaksa menggunakan penyembur air berkuasa tinggi untuk membuang lapisan lumpur dan tanah setebal lebih tiga inci. "Air dah nampak surut jadi kami pulang untuk bersihkan rumah, tidak ada masalah (banjir) dan YB (ADUN Air Putih) ada datang tolong kami, terima kasih banyak-banyak lah" menurut seorang penduduk terjejas, Mohd Nazri Salleh. "Masuk bulan 12 kita dah angkat barang naik ke atas selalu..buat persediaan awal.. dah menjadi kebiasaan, balik tak ade kerja lain basuh rumah lah", kata seorang lagi penduduk, Abdullah Abdul Rahman.Ahli Dewan Undangan Negeri, ADUN Air Putih, Ab Razak Ibrahim yang turun padang sejak beberapa hari, hari ini sekali lagi turun meninjau keadaan semasa selain membantu membersihkan rumah penduduk.Ke semua 39 penduduk dari tujuh keluarga di kampung berkenaan dipindahkan ke Pusat Pemindahan Sementara (PPS) Surau Kampung Ban Ho sejak dua hari lalu. Difahamkan penduduk hanya sempat menyelamatkan barangan dan dokumen berharga namun beberapa peralatan dan keperluan lain termasuk perabot habis musnah.  Setakat 12.00 tengah tadi, ke semua 10 PPS di daerah Kemaman telah ditutup sepenuhnya manakala bacaan paras air beberapa sungai utama kembali surut ke paras normal.


PM nasihat penduduk akur arahan berpindah jika banjir

BERA, 21 Disember - Perdana Menteri Datuk Seri Ismail Sabri Yaakob, meminta mereka yang terjejas banjir untuk akur dengan arahan berpindah yang dikeluarkan pihak berkuasa jika diarahkan berbuat demikian.  Beliau berkata arahan berpindah dibuat atas faktor keselamatan selain sebagai langkah berwaspada memandangkan pihak berkuasa mengetahui ramalan cuaca atau bahaya yang mungkin berlaku.  Menurut Perdana Menteri, "sekiranya berlaku gelombang kedua banjir, ia memudahkan penduduk terjejas untuk berpindah ke lokasi selamat."

"rata-rata penduduk di Bera yang berpindah ke PPS tidak sempat menyelamatkan barang berharga dan dokumen penting kerana air naik secara mendadak."

Beliau berkata demikian pada sesi taklimat selepas melawat penduduk terjejas banjir di pusat pemindahan sementara Sekolah Kebangsaan Sri Buntar di Bera, yang menempatkan 145 penduduk terjejas.  Pada perkembangan berkaitan, beliau juga meminta negeri yang kurang biasa dengan banjir untuk membuat persediaan sewajarnya.


Lekukan tropika punca hujan lebat berterusan di Selangor

KUALA LUMPUR , 21 Disember - Bencana banjir serta taburan hujan tinggi di Selangor beberapa hari lalu disebabkan lekukan Tropika yang memasuki negara dan bergerak ke arah barat.Keadaan ini menyebabkan banjir kilat di kawasan sekitar negeri itu.Menurut Ketua Pengarah Jabatan Meteorologi Malaysia, Muhammad Helmi Abdullah pihaknya telah mengeluarkan amaran awal peringkat waspada kemudian ditukar ke peringkat bahaya apabila hujan berterusan tanpa henti di negeri terbabit."Walaupun ianya lemah semasa melalui kawasan daratan Semenanjung Malaysia semasa memasuki selat melaka dan ditambah dengan luruhan monsun pada ketika itu, menyebabkan ia bertambah kuat,hampir pegunlah.. berhampiran negeri Selangor dan menyebabkan curahan hujan yang tinggi di sekitar Selangor" jelas Muhammad Helmi dalam temu bual eksklusif bersama RTM di Pejabatnya, di sini.MetMalaysia hari ini mengeluarkan amaran hujan berterusan peringkat WASPADA melibatkan negeri Perlis, Kedah, Pulau Pinang dan beberapa kawasan di Perak.Dijangka berlaku hujan berterusan dan angin kencang di negeri utara Semenanjung serta mengakibatkan banjir di kawasan rendah.


Loji Insenarator Pulau Langkawi mampu proses 80 tan sisa pepejal sehari - LTP

LANGKAWI, 21 DISEMBER - Loji Insenarator Pulau Langkawi berkapasiti sehingga 80 tan sehari mampu mengurangkan pelupusan sisa ke tapak pelupusan sedia ada. Loji Rawatan Leachate (LTP) yang melepasi ujian makmal serta piawaian Jabatan Alam Sekitar itu mula beroperasi sejak semalam.Ia selepas penggantian komponen baharu oleh pembekal teknologi dari Korea Selatan, selesai. Menurut Menteri Perumahan dan Kerajaan Tempatan Dato’ Sri Reezal Merican Naina Merican, dengan penggantian komponen berkenaan jangka hayat tapak pelupusan itu juga dapat dipanjangkan sehingga tahun 2024.  "Dalam tempoh 2 minggu saya akan lihat lagi sekali agar bukan sahaja operasi ini boleh bermula, perlupusan sampah ini boleh dilakukan, tapi aspek keselamatan juga diambil kira." Dato’ Sri Reezal ditemui media selepas mengadakan lawatan ke Loji Insenarator di Langkawi.


PM mahu proses pembersihan banjir disegerakan

JELEBU, 21 Disember - Perdana Menteri, Datuk Seri Ismail Sabri Yaakob menggesa agar urusan pembersihan pasca banjir dikawasan terlibat dapat dipercepat.

Ia bagi memudahkan penduduk pulang ke kediaman masing-masing.

Pihak pengurusan operasi bencana banjir daerah juga digesa memastikan kawasan terlibat selamat.

Manakala agensi seperti Polis Diraja Malaysia, Jabatan Bomba dan Penyelamat serta Angkatan Tentera Malaysia digerakkan bagi membantu kerja-kerja pembersihan pasca banjir.

"Saya nampak tadi ada yang membersih sendiri rumah itu, mungkin mereka dah tidak tahan duduk PPS. Duduk 'cubicble' tujuh org satu khemah. Jadi tentu mereka nak balik segera. Jadi saya harap, benarkan mereka balik sebelum bantuan lain sampai, mungkin cuci sendiri dulu, kita benarkan kalau kawasan tu dah selamat." Jelas Datuk Seri Ismail Sabri yang ditanya wartawan ketika membuat lawatan ke Pusat Pemindahan Sementara (PPS) Dewan D'Sury.

Beliau turut mengalu-alukan badan bukan kerajaan untuk turun padang membantu kerja-kerja pembersihan namun perlu memaklumkan kepada pihak berkaitan terlebih dahulu.


122 cerun daripada 220 cerun kritikal, berisiko tinggi berlaku runtuhan dikenal pasti - JM

MERBOK, 21 Disember - Jabatan Mineral dan Geosains Malaysia, JMG mengenal pasti 122 cerun daripada 220 cerun kritikal di seluruh negara yang berisiko tinggi berlaku runtuhan ketika musim tengkujuh.  Ketua Pengarahnya, Hisamuddin Termidi, berkata antara kawasan yang dikenal pasti paling berisiko ialah Jalan Genting Peres - Kuala Klawang, Jalan Sungai Tekali, Ulu Langat dan Sungai Penchala.  Katanya, cerun-cerun terbabit sedang dipantau oleh JMG dan diberi keutamaan untuk pemasangan sistem amaran awal.  " Sistem amaran awal tersebut akan dilengkapi dengan siren agar penduduk dapat mengambil tindakan menyelamatkan diri. JMG sedang bekerjasama dengan Universiti Teknologi Malaysia UTM untuk menempatkan sistem amaran awal dengan menggunakan teknologi dan peralatan dari Jepun" tambah Hisamuddin selepas Majlis Perasmian dan Penyerahan Telaga dan Sistem Penapisan Air Bawah Tanah Ringkas (SPATR), di sini. Semalam media melaporkan sebanyak empat rumah rosak dan seorang wanita warga emas cedera selepas berlaku tanah runtuh di Jalan Palimbayan Indah, Kampung Sungai Penchala, Kuala Lumpur pada pukul 1.22 pagi.  Ketika ditanya mengenai kejadian kepala air di sebuah pusat peranginan di Bentong, Pahang pada Sabtu lalu, beliau berkata ia masih dalam siasatan.


Situasi banjir di beberapa negeri menunjukkan tanda positif

KUALA LUMPUR, 21 Disember - Beberapa negeri yang dilanda banjir dilaporkan beransur pulih dengan bilangan jumlah penduduk terjejas di Pusat Pemindahan Sementara, PPS semakin berkurangan setakat awal petang ini.

Malah, banjir yang melanda Terengganu pulih sepenuhnya dengan tiga PPS di Kemaman ditutup secara berperingkat bermula 9 pagi tadi.Di Kelantan, setakat pukul dua petang tadi, jumlah PPS berkurangan kepada 28 yang menempatkan 3,667 orang daripada 1,101 keluarga di empat jajahan iaitu Kuala Krai, Pasir Mas, Gua Musang dan Tanah Merah.Manakala di Perak, 263 orang masih ditempatkan di dua PPS di daerah Hilir Perak.Jumlah itu berkurangan selepas penduduk terjejas dari Kampung Kuala Slim yang ditempatkan di PPS Sekolah Kebangsaan Kuala Slim dibenarkan pulang ke kediaman masing-masing selepas air banjir surut pagi tadi.Di Melaka pula, jumlah penduduk terjejas di PPS berkurangan kepada 254 orang daripada 60 keluarga berbanding 465 orang pagi tadi.Tiga PPS di daerah Melaka Tengah iaitu di PPS Balai Raya Kampung Tanah Merah, PPS SK Krubong dan SK Taman Merdeka ditutup sekitar 12 tengah hari tadi.Bagaimanapun di Pahang, jumlah meningkat kepada 39,806 orang daripada 10,779 keluarga yang ditempatkan di 280 PPS di sembilan daerah iaitu Bentong, Raub, Lipis, Jerantut, Temerloh, Bera, Maran, Kuantan dan Pekan. Begitu juga di Negeri Sembilan melibatkan daerah Jelebu, Port Dickson dan Seremban meningkat kepada 765 orang daripada 188 keluarga.Sementara itu di Selangor, jumlah penduduk terjejas adalah seramai 30,632 orang daripada 4,672 keluarga berbanding pagi tadi seramai 22,947 orang.Sebanyak 203 PPS masih beroperasi di negeri itu.


Kerajaan negeri Selangor sumbang RM10,000 kepada setiap keluarga mangsa korban banjir

SHAH ALAM, 21 Disember - Kerajaan negeri Selangor akan menyumbang RM10,000 kepada setiap keluarga penduduk terjejas yang terkorban akibat bencana banjir.

Menteri Besar Selangor, Dato' Seri Amirudin Shari berkata, setakat pukul 8.00 pagi tadi, jumlah korban banjir di Selangor meningkat kepada 17 orang iaitu di Klang (10), Hulu Langat (3) dan Sepang (4).

Seorang daripada mangsa adalah kalangan sukarelawan.

Sementara itu, jumlah penduduk terjejas banjir yang dipindahkan ke Pusat Pemindahan Sementara (PPS) kini mencecah seramai 30,632 orang daripada 4,672 keluarga. Mereka ditempatkan di 203 PPS di seluruh Selangor.

Jumlah penduduk terjejas dijangka terus meningkat kerana paras air masih tinggi di Kuala Selangor, Kuala Langat dan Sepang.

"Usaha mencari dan menyelamat (SAR) telah mencapai segenap kawasan terjejas banjir di Selangor setakat ini. Didapati ada penduduk yang memilih untuk tidak berpindah, maka kerajaan negeri bertindak untuk menyalurkan makanan", katanya dalam Sidang Media Khas Situasi Banjir di Selangor petang tadi.


Beberapa laluan di LPT masih ditutup, banjir belum surut

KUALA LUMPUR, 21 Disember - Syarikat konsesi Lebuhraya Kuala Lumpur-Karak (KLK) dan Lebuhraya Pantai Timur Fasa 1 (LPT1), ANIH Berhad masih menutup beberapa laluan di Lebuhraya Kuala Lumpur - Karak, berdekatan Bentong, Karak dan Temerloh berikutan banjir masih belum surut pada pukul 9.00 pagi tadi.  Pengurus Besar Kanan Ketua ANIH Berhad, Radzimah Mohd. Radzi berkata, lokasi berkenaan ialah Jalan Lanchang ke Temerloh di kilometer 112.2, kilometer 113, kilometer 114.8 hingga kilometer 115, kilometer 116.2 hingga kilometer 117.7 kerana trend air menaik di kedua-dua arah, manakala di kilometer 124 laluan antara Temerloh ke Chenor, banjir berlaku di lorong kecemasan berikutan kenaikan paras air.

Menurutnya, bagi laluan antara Karak ke Temerloh di kilometer 76 hingga kilometer 126 masih ditutup di kedua-dua hala kepada semua jenis kenderaan.  Katanya, beberapa laluan dari Karak menghala ke Kuala Lumpur iaitu di kilometer 74.9 juga masih ditutup berikutan berlakunya pembentukan lubang yang dalam di permukaan jalan serta serpihan kayu dan batu akibat banjir.  Manakala di kilometer 74.4 dan kilometer 71 di kedua-dua hala ke Bentong juga ditutup untuk laluan semua jenis kenderaan.  Penutupan berkenaan katanya turut melibatkan laluan di kilometer 69.5 dan kilometer 67.8 menghala Bentong dan Kuala Lumpur kerana berlaku kejadian aliran serpihan kayu dan batu.  Tambah beliau, pihaknya terus komited memantau situasi banjir di LPT1 di samping sedang giat menjalankan kerja pembersihan serpihan batu dan kayu.


Pembayaran Bantuan Khas Kewangan 2022 ditangguhkan bagi penjawat awam yang tidak mendapatkan dos lengkap vaksin COVID-19

KUALA LUMPUR 21 Disember - Bantuan Khas Kewangan 2022 akan dibayar pada 25 Januari depan.Menerusi Belanjawan 2022, Oktober lalu kerajaan bersetuju supaya Bantuan Khas Kewangan 2022 dibayar kepada Pegawai Perkhidmatan Awam Kumpulan Pengurusan dan Profesional serta Kumpulan Pelaksana Gred 56 ke bawah sebanyak RM 700.Turut menerima manfaat tersebut, pesara kerajaan berpencen dan veteran tidak berpencen sebanyak RM 350.Bagaimanapun, pembayaran Bantuan Khas Kewangan 2022 akan ditangguhkan bagi penjawat awam yang tidak mendapatkan dos lengkap vaksin COVID-19.Ketua Pengarah Perkhidmatan Awam, Tan Sri Mohd Khairul Adib Abd Rahman, berkata hanya pegawai yang tidak mendapatkan suntikan vaksin berkenaan atas sebab kesihatan dan memperoleh pengesahan pengamal perubatan berdaftar, dikecualikan daripada arahan terbabit.


Bomba Kelantan siap siaga hadapi banjir lebih buruk

KOTA BHARU, 21 Disember - Pegawai serta anggota di Jabatan Bomba dan Penyelamat (JBPM) Kelantan bersiap siaga sepenuhnya untuk menghadapi banjir lebih buruk pada masa akan datang dengan keupayaan fizikal dan mental serta kelengkapan logistik yang mencukupi.Pengarahnya, Zainal Madasin berkata, tumpuan kini diberi di lokasi berisiko banjir iaitu kawasan rendah di Pasir Mas, Rantau Panjang dan Kota Bharu.Seramai 778 anggota akan dibantu Pasukan Bomba Sukarela, Pasukan Bomba Bantuan dan Sukarelawan Bomba di lokasi-lokasi terbabit bagi melancarkan tugas-tugas penyelamatan penduduk terjejas banjir.  Pemantauan berterusan 24 jam di Bilik Gerakan Operasi Banjir digerakkan dari awal serta tinjauan di lokasi akan dilakukan sepanjang masa oleh pasukan terlibat. Tambah Zainal, selain Kota Bharu, sebuah lagi bilik gerakan dibuka di Zon 2 Machang yang berperanan mengumpulkan maklumat berkaitan banjir untuk tindakan susulan anggota di lokasi, hebahan media serta pengurusan tertinggi jabatan. Dalam perkembangan berkaitan, operasi menyelamat yang dilaksanakan pasukan JBPM Kelantan berjalan dengan lancar sejak banjir melanda beberapa daerah di negeri itu termasuk membawa pesakit covid 19 ke hospital serta kes-kes kecemasan lain.  Dari segi kekuatan aset, sebanyak 43 perahu digunakan sepenuhnya selain lori untuk melancarkan tugasan terbabit.


KPT aktifkan bilik gerakan banjir kumpul data mahasiswa terjejas banjir

KUALA LUMPUR, 21 Disember - Kementerian Pengajian Tinggi (KPT) mengaktifkan Bilik Gerakan bagi mengumpul data berkaitan mahasiswa terjejas banjir di seluruh negara. Timbalan Menterinya - Datuk Dr. Ahmad Masrizal Muhammad berkata, langkah itu bertujuan menyelaras usaha pemberian bantuan. Kesemua maklumat berkenaan diperoleh dari Institusi Pendidikan Tinggi (IPT)."Sebenarnya di KPT, kita ada bilik gerakan, diselaras seluruh universiti dan diaktifkan bermula sejak musibah banjir berlaku Sabtu lepas. Maka dalam hal ini kita kumpulkan data dari setiap universiti berkenaan permasalahan berlaku berkaitan banjir" kata Datuk Dr. Ahmad Masrizal Muhammad.


KUALA LUMPUR, 21 Disember - Koperasi terjejas akibat bencana banjir layak menerima bantuan sehingga RM30,000 di bawah Tabung Kecemasan Koperasi.  Justeru, Timbalan menteri Pembangunan Usahawan dan Koperasi (MEDAC), Muslimin Yahaya, menggalakkan ahli yang terjejas memohon menerusi sistem permohonan atas talian Suruhanjaya Koperasi Malaysia (SKM).

Tabung ini akan memberikan bantuan kewangan sehingga RM30,000 tetapi ada beberapa syarat.

Pertama, perlu membuat laporan polis beserta gambar dan nyatakan jumlah anggaran kerosakan tidak melebihi RM30,000.


Banjir Shah Alam, 9 mayat ditemukan setakat ini - Ketua Polis Daerah Shah Alam

SHAH ALAM , 21 Disember - Sembilan mayat ditemukan di sekitar Shah Alam dipercayai korban banjir yang melanda daerah itu Jumaat lepas susulan hujan lebat. Ketua Polis Daerah Shah Alam ACP Baharudin Mat Taib berkata dua mayat dijumpai pada Ahad, manakala tujuh lagi semalam. Beliau berkata semua mayat terdiri daripada tiga wanita dan enam lelaki. Menurut Baharudin, dua mayat lelaki dijumpai masing-masing di lampu isyarat Kemuning Utama, Seksyen 33 dan satu lagi di Jalan Utama masuk ke Alam Idaman, Seksyen 22 pada Ahad lepas.Semalam, dua mayat lelaki ditemukan berhampiran Subtek Bencana Seksyen 25, satu di Pekan Sri Muda dan satu lagi di bawah Lebuhraya Elite berhadapan MSU Seksyen 13."Tiga lagi mayat wanita ditemukan semalam dengan dua daripadanya di kawasan rumah teres Seksyen 25 dan satu lagi di Persiaran Budiman," katanya dalam kenyataan di sini, hari ini. Beliau menasihatkan orang ramai supaya sentiasa menjaga keselamatan diri dan keluarga selain bersiap sedia menghadapi segala kemungkinan akibat daripada banjir. Baharudin meminta kerjasama semua pihak untuk menyalurkan sebarang maklumat berkaitan banjir atau penemuan mayat mangsa banjir ke Bilik Gerakan Ibu Pejabat Polis Daerah Shah Alam di talian 03-55202000/ 03-55202022 untuk tindakan lanjut. - BERNAMA


Banjir Selangor, NGO Kedah hantar dua bot

SIK, 21 Disember - Kepayahan dan kesukaran penduduk yang terjejas banjir di Selangor terus dibantu. Terbaharu, sebuah badan bukan kerajaan NGO yang dikenali Yayasan Isra Malaysia menghantar dua buah bot dalam operasi membantu penduduk yang terjejas, terutama di Taman Seri Muda, Sekysen 25 dan Kg Kuantan, Shah Alam.

Pengerusinya yang juga Ahli Parlimen Sik, Ahmad Tarmizi Sulaiman berkata pada misi tersebut, pihaknya turut mengagihkan pek makanan kepada mereka yang terkesan dengan bencana banjir .  Pihaknya juga bergotong royong memasak dan menyediakan makanan dalam tempoh beberapa hari bagi kemudahan penduduk yang terjejas banjir.


700 Kotak Kasih disumbang KKMM dan pihak swasta di Taman Sri Muda

SHAH ALAM, 21 Disember - Sebanyak 700 kotak kasih turut disumbang Kementerian Komunikasi dan Multimedia (KKMM) dan pihak swasta bagi membantu penduduk terjejas banjir di Taman Sri Muda, Seksyen 25, Shah Alam.

Sumbangan diserahkan Setiausaha Akhbar kepada Menteri Komunikasi dan Multimedia, Tan Sri Annuar Musa, Datuk Tun Faisal Ismail Aziz kepada Pengarah Jabatan Bomba dan Penyelamat Malaysia (JBPM) Selangor, Norazam Khamis.

Ujar beliau, agihan sumbangan seumpamanya bakal diperluas ke tiga lagi daerah iaitu Hulu Langat, Sepang dan Kuala Langat.

Bagi Kuala Lumpur, KKMM memberi bantuan berbentuk sumbangan makanan kering, makanan bermasak selain menyediakan pusat pemindahan sementara buat penduduk terjejas di Rumah Prihatin di Hotel Grand Seasons.


KKMM santuni warga kota dengan menyerahkan 25 set bakul makanan dan kelengkapan tidur seperti bantal dan selimut untuk diagih kepada penduduk yang terjejas banjir

KUALA LUMPUR, 21 Disember - Kementerian Komunikasi dan Multimedia (KKMM) menyerahkan 25 set bakul makanan dan kelengkapan tidur seperti bantal dan selimut untuk diagih kepada penduduk sekitar Kuala Lumpur yang terjejas banjir.

Bantuan diserahkan Pengarah Jabatan Penerangan Wilayah Persekutuan Kuala Lumpur dan Putrajaya, Lim Ann Teck kepada Pengarah Eksekutif Rumah Prihatin, Datuk Irwan Rizal Mohd Ali Napiah.

Sementara itu, Datuk Irwan Rizal berkata, selain bantuan berupa 2,000 pek makanan setiap hari, pihaknya turut menyediakan sumbangan dalam bentuk 'Food Bank' dan khidmat kaunseling.

Malah, turut disediakan bantuan penginapan menerusi Inisiatif Bilik Penginapan Prihatin.


MET Malaysia mengeluarkan amaran hujan berterusan waspada

PUTRAJAYA, 21 Disember - MET Malaysia mengeluarkan Amaran Hujan Berterusan (Waspada) sepanjang hari ini di negeri-negeri bahagian Utara iaitu Perlis, Kedah, Pulau Pinang dan Perak (Kerian dan Larut, Matang dan Selama).

Amaran itu berdasarkan lekukan tropika yang dicerap di perairan utara Sumatera yang dilihat bergerak ke timur menghampiri utara Semenanjung.

Keadaan itu boleh menyebabkan hujan berterusan dan angin kencang di negeri-negeri utara Semenanjung seterusnya boleh menyebabkan banjir di kawasan berkedudukan rendah.


Sumbangan Khas RM200,000 bantu penduduk terjejas banjir - MB kedah

ALOR SETAR, 21 Disember - Banjir besar yang melanda penduduk khususnya di Selangor terus mendapat perhatian dan simpati kerajaan negeri Kedah. Atas dasar prihatin dan tanda kebersamaan rakyat negeri Kedah dengan penduduk yang terjejas banjir, kerajaan negeri akan menghulurkan sumbangan khas RM200,000Menteri Besar Kedah, Datuk Seri Muhammad Sanusi Md Nor menerusi kenyatannnya berkata sumbangan itu akan diuruskan pejabat Pegawai Kewangan Negeri seberapa segera sambil berharap sumbangan bantuan dapat membantu rakyat yang terkesan dengan kejadian itu. "pihak Khidmat Malaysia Cawangan Kedah juga sedang menggerakkan kutipan sumbangan untuk dibawa ke Selangor bersama aset dan petugas untuk membantu penduduk di sana." Datuk Seri Muhammad Sanusi berkata menerusi kenyataan media


Hantar makanan lebih awal, elak kejadian lain berlaku menjelang malam

SHAH ALAM, 21 Disember - Susulan situasi semasa banjir di Shah Alam.

Ketua Polis Daerah Shah Alam, Asisten Komisioner Baharuddin Mat Taib mengingatkan Badan Bukan Kerajaan (NGO) yang ingin memberi sumbangan agar menghantar makanan yang telah dimasak. Beliau turut menasihatkan agar sebarang sumbangan dihantar lebih awal bagi mengelakkan kejadian yang tidak diingini berlaku pada waktu malam.

Contohnya mereka datang pada pukul 11.00 malam dan ingin menyumbang makanan siap masak tetapi pihak kami meminta maaf kerana mangsa-mangsa di sini sudah tidak dibenarkan keluar pada waktu tersebut dan kita khuatir perkara tersebut akan menyebabkan pembaziran.

Ujarnya, Pihak Polis Shah Alam akan bekerjasama dengan Jabatan Kebajikan Masyarakat (JKM) untuk menguruskan sumbangan yang disalurkan secara lebih sistematik agar sampai kepada kumpulan sasaran.


Perkembangan banjir, lapan negeri masih terjejas

KUALA LUMPUR, 21 Disember - Perkembangan terkini situasi banjir di seluruh Malaysia.

Setakat pukul 9.30 pagi ini menyaksikan lapan negeri masih terjejas dengan jumlah penduduk terjejas banjir keseluruhan 68,236.

Menurut statistik info Bencana Jabatan Kebajikan Masyarakat, sejumlah 464 pusat pemindahan sementara telah di buka melibatkan lapan negeri tersebut.

Lapan negeri terjejas banjir ketika ini ialah Kelantan, Pahang, Melaka, Negeri Sembilan, Selangor, Perak, Kuala Lumpur dan Terengganu.

Pahang mencatatkan jumlah penduduk terjejas banjir paling tinggi iaitu 39,262 orang.

Sementara Selangor menjadi negeri kedua tertinggi mencatatkan penduduk terjejas banjir dengan 24,042 orang.


Paras air meningkat mendadak, kenderaan ditenggelami banjir antara cabaran JBPM Selangor

SHAH ALAM, 21 Disember - Paras air naik mendadak dan dihalang kenderaan tenggelam antara cabaran Jabatan Bomba dan Penyelamat (JBPM) Selangor melaksanakan operasi mencari dan menyelamat penduduk terjejas banjir.

Tambah Pengarah JPBM Selangor, Norazam Khamis, susulan banjir, komunikasi turut terganggu yang mengakibatkan kesukaran pihaknya mendapatkan maklumat tepat daripada penduduk terjejas.

Selain itu, bot penyelamat sering terbalik akibat terlanggar kenderaan yang tenggelam mengakibatkan aset rosak serta operasi tertangguh.


Rangkuman banjir pagi, jumlah penduduk di PPS meningkat hampir 63,000 orang

KUALA LUMPUR, 21 Disember - Jumlah penduduk terjejas banjir di lapan negeri yang berada di Pusat Pemindahan Sementara (PPS) semakin meningkat setakat pagi ini iaitu 62,999 orang daripada 14,023 buah keluarga berbanding petang semalam hanya melebihi 37,000 orang.

Kemas kini portal bencana Agensi Pengurusan Bencana Negara (NADMA) setakat 8.00 pagi menunjukkan 429 PPS masih aktif melibatkan 33 daerah terjejas.

Ia melibatkan negeri Kelantan, Terengganu, Pahang, Melaka, Negeri Sembilan, Selangor, Perak dan Kuala Lumpur.

Di SELANGOR, seramai 22,947 orang daripada 3,667 keluarga telah dipindahkan ke PPS melibatkan daerah Sepang, Sabak Bernam, Petaling, Kuala Selangor, Kuala Langat, Klang, Hulu Langat, Gombak dan Hulu Selangor.

Paling ramai daerah Klang iaitu 10,518 orang daripada 508 buah keluarga.

Di PAHANG pula 34,924 orang daripada 8,881 buah keluarga masih berlindung di PPS yang dibuka di 10 daerah iaitu Bentong, Bera, Jerantut, Kuala Lipis, Kuantan,Lipis, Maran, Pekan, Raub, Temerloh

Di KELANTAN, seramai 3,593 orang terjejas daripada 1,083 buah keluarga. Empat jajahan terjejas iaitu Tanah Merah, Pasir Mas, Kuala Krai dan Gua Musang.

Paling ramai di jajahan Pasir Mas iaitu 1,832 daripada 617 buah keluarga diikuti Kuala Krai 1,090 orang daripada 306 buah keluarga.

Setakat petang semalam, Kelantan merekodkan 4,368 orang daripada 995 keluarga dipindahkan ke PPS.

Di KUALA LUMPUR, seramai 415 penduduk terjejas dipindahkan ke empat PPS, iaitu Dewan Jalan Hamzah, Dewan Sultan Ismail dan SJK (T) Saraswathy dan Dewan Perumahan Awam Sri Johor.

Manakala di MELAKA, jumlah penduduk terjejas yang dipindahkan adalah seramai 564 orang daripada 117 buah keluarga.

Tiga daerah terjejas, iaitu Alor Gajah, Jasin dan Melaka Tengah dengan PPS yang masih aktif sebanyak 9 buah.

Di NEGERI SEMBILAN, seramai 208 orang terjejas daripada 53 buah keluarga. Dua daerah terjejas iaitu Jelebu dan Port Dickson.

Di PERAK, 285 penduduk terjejas setakat pagi ini. Mereka dari 80 buah keluarga yang kini berada di tiga PPS, iaitu Dewan Majlis Perbandaran Teluk Intan, SM Abdul Talib dan SK Kuala Slim.

Di TERENGGANU, seramai 63 penduduk daripada 13 buah keluarga masih berada di tiga PPS di Kemaman.


Guru maut dalam tragedi kemalangan selepas menghadiri majlis perkahwinan di Setiu

SETIU, 20 Disember - Hasrat sekeluarga untuk bergambar di pantai selepas menghadiri majlis perkahwinan tidak kesampaian selepas tiga daripada mereka terlibat kemalangan lewat petang tadi.Lebih menyedihkan kemalangan telah meragut nyawa seorang daripada mereka yang sedang berkonvoi menaiki kenderaan Jenis Honda City.Ketua Polis Daerah Setiu Deputi Supritenden Affandi Hussin berkata kemalangan berlaku 6 petang tadi di jalan Kampung Telaga Papan Setiu.Nurul Salikin Abdul Aziz 25 tahun seorang guru meninggal dunia di Hospital Setiu manakala dua adiknya Siti Nur Ummi Nabihah Abdul Aziz 19 tahun dan Nur Qaseh Balqis Abdul Aziz 10 tahun cedera parah."Hasil Siasatan mendapati kereta dipandu Nurul Salikin yang menghala ke Pantai Penarik Rhu 10 hilang kawalan dan terbabas ke kanan jalan. Kereta berkenaan melanggar tunggul pokok dan menyebabkannya terbakar. Ketiga- tiga mangsa berjaya dikeluarkan orang awam sebelum api merebak".

Deputi Supritenden Affandi memaklumkan menerusi satu kenyataan media yang keluarkan petang tadi.

Dalam pada itu DSP Affandi menasihati semua pengguna jalan raya supaya memandu dengan berhati-hati terutama ketika cuaca tidak menentu ketika ini dan tidak memandu terlalu laju.


Sukarelawan UniMAP bantu pelajar terjejas banjir

PAUH, 20 Disember - Atas dasar prihatin, Universiti Malaysia Perlis (UniMAP) menghantar 70 sukarelawan bagi membantu pelajarnya yang terjejas banjir di beberapa daerah terutamanya Klang, Kuala Langat dan Sepang.

Ini berikutan terdapat 92 pelajarnya yang berada bersama-sama keluarga masing-masing selepas pulang bercuti hujung minggu dan dikenal pasti antara yang terjejas banjir dikawasan terbabit.Menurut Naib Canselor UniMAP, Profesor Dr. Zaliman Sauli, Ops Kasih Banjir melibatkan 60 pelajar dan 10 kakitangan universiti menaiki dua buah bas, berlepas dari Bangunan Canselori universiti pada pukul 8.15 malam tadi"Sukarelawan berkenaan akan terlibat dalam kerja membersihkan kediaman pelajar, disamping menyalurkan bantuan berupa keperluan makanan asas harian dan wang tunai RM200.00, menggunakan peruntukan Tabung Kebajikan dan Tabung Bencana kepada pelajar-pelajar berkenaan" jelas Naib Canselor UniMAP, Profesor Dr. Zaliman Sauli selepas melancarkan Misi Sukarelawan UniMAP: OPS Kasih Banjir 2021, di sini.Selain itu, UniMAP turut melancarkan Tabung Bantuan Banjir Lembah Klang bagi mengumpul dana untuk membeli keperluan asas membantu penduduk terjejas banjir.


Met Malaysia nafi berlaku 'kepala ribut'

KUALA LUMPUR, 20 Disember - Jabatan Meteorologi (Met Malaysia) menafikan maklumat cuaca 'kepala ribut' yang tular di media sosial serta aplikasi WhatsApp.

Met Malaysia menegaskan penyebaran maklumat berita yang tidak sahih boleh dikenakan tindakan mengikut Akta Komunikasi dan Multimedia 1998.Jabatan itu menerusi satu kenyataan mengingatkan orang ramai agar mendapatkan maklumat sahih ramalan serta amaran cuaca menerusi laman sesawang rasmi dan laman media sosial rasmi Met Malaysia.Suruhanjaya Komunikasi dan Multimedia (MCMC) turut memberi amaran kepada orang ramai supaya tidak menyebarkan maklumat palsu menerusi SMS atau media sosial.Jika didapati bersalah, mereka boleh disaman tidak lebih RM50,000 atau dipenjara tidak lebih setahun atau kedua-duanya.


Penduduk terjejas banjir terharu terima lawatan isteri PM

SHAH ALAM, 20 Disember - Penduduk terjejas banjir di beberapa Pusat Pemindahan Sementara (PPS) di Selangor hari ini, terkejut dengan lawatan isteri Perdana Menteri, Datin Seri Muhaini Zainal Abidin dan anak perempuannya, Datin Nina Sabrina Ismail Sabri yang menyantuni mereka.

Muhaini dan anak sulungnya Nina Sabrina yang hadir tanpa kawalan keselamatan dan protokol bertanya khabar keadaan penduduk selain menyampaikan sumbangan barangan keperluan asas kepada mereka.

Difahamkan kedua-dua beranak itu memulakan tinjauan ke PPS sejak awal pagi lagi bermula dari PPS Dewan Kekwa Majlis Bandaraya Shah Alam, Seksyen 17 Shah Alam, PPS Sekolah Rendah Agama Sementa dan PPS Sekolah Rendah Agama Dusun Nanding.

Kebanyakan penduduk yang ditempatkan di PPS berkenaan tidak menyangka kehadiran Muhaini dan Nina Sabrina, malah ada yang menangis kerana terharu dengan keprihatinan yang ditunjukkan oleh isteri dan anak Perdana Menteri.

Menurut salah seorang mangsa, selain menyantuni dan menyampaikan bantuan kepada penduduk, isteri Perdana Menteri turut berpesan agar mereka bersabar dan tabah menghadapi dugaan daripada Allah SWT.


Sumbangan dialu-alukan ringankan beban penduduk terjejas banjir

KUALA LUMPUR, 28 Disember - Syarikat korporat, Badan Bukan Kerajaan dan orang perseorangan dialu-alukan menyalurkan sumbangan bagi membantu meringankan beban penduduk yang terkesan akibat banjir.Menteri Pembangunan Wanita, Keluarga dan Masyarakat (KPWKM) Datuk Seri Rina Harun berkata sumbangan boleh diserahkan ke Pusat Latihan Perindustrian dan Pemulihan (PLPP) Bangi, manakala sumbangan tunai perlu disalurkan ke Yayasan Kebajikan Negara. "Ini adalah usaha-usaha bawah pihak kementerian dalam kita menangani keadaan musibah, katanya selepas menyampaikan sumbangan kepada penduduk terjejas banjir di PPS Dewan Kelab Sultan Sulaiman, Kampung Baru.Setakat hari ini, sebanyak 400 PPS telah dibuka di seluruh negara menempatkan lebih 49,800 penduduk terjejas banjir.Di Wilayah Persekutuan Kuala Lumpur, seramai 534 penduduk terjejas daripada 150 buah keluarga dan mereka kini dtempatkan di tiga PPS termasuk Dewan Jalan Hamzah dan SJK Saraswathy.


COVID-19: PPS perlu lakukan ujian saringan elak kluster baharu - Agong

KUANTAN, 20 Disember - Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menitahkan agar pihak terlibat yang mengendalikan Pusat Pemindahan Sementara, PPS melaksanakan ujian saringan Covid-19 terhadap penduduk yang dipindahkan. Tambah baginda, saringan tersebut membolehkan pengasingan segera dibuat sekali gus mengawal penularan wabak Covid-19. Seri Paduka Baginda juga amat bimbang, wujud kluster baharu Covid-19 berkaitan PPS jika saringan tidak dilaksanakan. Justeru baginda mahu Prosedur Operasi Standard (SOP) mencegah Covid-19 dititikberatkan kerana negara belum bebas daripada pandemik itu.  “Bila kita masuk PPS ini kita kena buat ujian saringan sebab kita boleh mengasingkan kes positif dan negatif dan ia perlu jadi keutamaan", titahnya selepas menyantuni 225 penduduk terjejas banjir di PPS Wisma Belia di sini hari ini. Keberangkatan Seri Paduka diiringi Raja Permaisuri Agong Tunku Hajah Azizah Aminah Maimunah Iskandariah dan Pemangku Raja Pahang, Tengku Hassanal Ibrahim Alam Shah Al-Sultan Abdullah.  Turut hadir, Menteri Besar Pahang, Datuk Seri Wan Rosdy Wan Ismail.  Pada lawatan itu, Al-Sultan Abdullah turut berkenan mengurniakan sumbangan dan meluangkan masa hampir satu jam menyantuni dan beramah mesra dengan penduduk terjejas banjir di PPS tersebut.


Banjir Kelantan pulih, semua penduduk di PSS pulang ke rumah

PASIR MAS, 20 Disember - Cuaca cerah di Kelantan hari ini membolehkan lebih ramai penduduk yang berada di Pusat Pemindahan Sementara (PPS) di negeri itu pulang ke rumah masing-masing.  Berbanding 56 PPS tengahmalam tadi, hanya tinggal 40 PPS yang masih beroperasi yang menempatkan 3,659 penduduk daripada 1,079 keluarga setakat tengahari. Menurut Info Bencana JKM, di jajahan Gua Musang, lima PPS yang dibuka berbanding 16 PPS sebelum ini.  Ini termasuk SK Limau Kasturi 1, SK Lebir, Dewan MDGM Bertam Baru, SK Pasir Tumbuh dan SK Jeram Tekoh yang menempatkan 593 penduduk daripada 191 keluarga. Jajahan Kuala Krai menyaksikan 1,256 daripada 361 keluarga masih berlindung di 24 PPS.  Sementara Pasir Mas, antara daerah terbaharu di landa banjir menyaksikan peningkatan seribu 416 orang daripada 423 berbanding sebelum ini, 527 penduduk.  Ketika ini, lapan PPS beroperasi di Pasir Mas termasuk SK Kg Rahmat, SK Gual Periok, SK Kubang Kual, PPS Putat 7,SK Sri Kiambang, SK Gual Tinggi dan SK Sri Rantau Panjang 2. Di Tanah Merah pula, seramai 101 penduduk daripada 44 keluarga berlinduhg di dua PPS manakala Jeli, 93 penduduk daripada 41 keluarga masih lagi berada di SK Kuala Balah.   Sementara itu, public info banjir JPS melaporkan, empat sungai utama di negeri itu menunjukkan trend penurunan namun masih melepasi paras bahaya.*  Ini termasuk Sg Lebir Tualang (36.55), Sg Kelantan di Tangga Krai (23.62)Jambatan Guillemart (16.95) dan Sg Golok di Rantau Panjang (10.28m).


3 PPS di Kuala Krai, Kelantan dibuka khusus untuk menempatkan kes positif Covid-19

KUALA KRAI, 20 Disember - 3 pusat pemindahan sementara (PPS) di Kuala Krai, Kelantan dibuka khusus untuk menempatkan kes positif Covid-19 dan kuarantin bagi memastikan tiada penularan Covid-19 di PPS.

Ketua Balai Bomba dan Penyelamat (BBP) Kuala Krai Penolong Penguasa Bomba (PPgB) Muhammad Rizwan Ar-Rafee Parsimin berkata, tiga PPS berkenaan adalah di Sekolah Kebangsaan (SK) Sultan Yahya Petra 1, SK Dabong, dan SK Manek Urai Baru.Katanya, bagaimanapun, setakat ini maklumat yang diperoleh daripada Pejabat Kesihatan Daerah (PKD) Kuala Krai, masih belum ada penduduk terjejas banjir yang dipindahkan ke PPS disahkan positif Covid-19 selepas menjalani ujian saringan seperti yang ditetapkan. "3 PPS ini adalah 3 pps utama yang kita telah tetapkan sebagai tempat positif untuk dikuarantinkan sama ada mereka dalam keadaan dikuarantingkan ataupun terdapat gejela pesakit yang baru supaya tiada kemerebakan berlaku" Penolong Penguasa Bomba (PPGB) Muhammad Rizwan menyatakan demikian ketika ditemui RTM di PPS kolej Vokasional Kuala Krai, disini Dalam perkembangan lain, Muhammad Rizwan berkata, dia turut menasihatkan kepada penduduk supaya sentiasa berwaspada dan tidak menjadikan banjir yangmelanda di beberapa kawasan sebagai pesta air.  Sehingga pukul 12 tengahari tadi, terdapat 24 PPS yang dibuka di Kuala Krai yang menempatkan lebih 1,256 penduduk terjejas banjir.


Pemuda hilang ketika meredah arus banjir ditemukan mati

KUANTAN, 20 Disember - Seorang lelaki yang dilaporkan hilang ketika meredah arus banjir berhampiran Kampung Cempaka pada awal pagi Ahad, ditemukan mati pada pukul 7.15 pagi tadi.Kenyataan Pusat Gerakan Operasi, Jabatan Bomba Dan Penyelamat Malaysia Negeri Pahang memaklumkan, mangsa Mohd Helmi Nazlan, 34 tahun dijumpai di lokasi kurang 5 kilometer dari tempat kejadian.Pada hari kejadian, mangsa bersama seorang rakan telah terkandas dan dihanyutkan arus deras semasa cuba mengharungi banjir menggunakan kereta Proton Exora. Mangsa dalam perjalanan dari Kuantan ke Kuala Pahang.Bagaimanapun rakan mangsa berjaya menyelamatkan diri dengan memecahkan cermin belakang kereta tersebut.Mayat telah diserahkan kepada pihak polis dan kemudian dihantar ke hospital Tengku Ampuan Afzan untuk tindakan lanjut.Operasi menyelamat yang diketuai Ketua Balai Timbalan Penguasa Bomba, Kamerul Bieza Mohd Kasim tamat kira-kira 7.31 pagi tadi.


Belum boleh beroperasi, Rapid KL masih gantung 68 laluan perkhidmatan bas akibat banjir

KUALA LUMPUR, 20 Disember - 68 laluan perkhidmatan bas Rapid KL yang digantung sejak semalam akibat banjir, masih belum dapat beroperasi setakat pagi ini. Bagaimanapun Rapid Bus Sdn Bhd selaku pengendali rangkaian perkhidmatan bas Rapid KL dalam kenyataan memaklumkan, para petugas sedang giat berusaha memulihkan keadaan depoh operasi di Shah Alam yang memerlukan kerja-kerja pembaikan, serta pemeriksaan keadaan bas-bas yang terkesan akibat banjir."Para penumpang boleh mendapatkan maklumat terkini mengenai operasi perkhidmatan bas Rapid KL di laman media sosial Rapid KL" menurut kenyataan tersebut.

Antara laluan ditutup adalah laluan Klang ke destinasi Sunway Piramid - Hentian Bandar; Hub Seksyen 2-Hub Pasar Seni; Taman Sri Muda-Hub Pasar Seni; Stesen LRT Putra Height- Hentian Bandar Shah Alam dan Subang Mewah USJ 1 - Hub Pasar Seni.

Laluan lain yang masih ditutup, Taman Andalas-Bandar Klang; Hub Bandar Utama-Damansara Damai; Bandar Putera-Bandar Klang serta Hentian Banting -Bandar Baru Banting.Dalam perkembangan berkaitan, Prasarana turut menyediakan sebuah pusat perlindungan sementara di Stesen LRT Putra Heights. Sehingga kini, seramai 60 orang telah ditempatkan di PPS tersebut melibatkan penduduk di sekitar Putra Heights yang terjejas banjir.


SHAH ALAM, 20 Disember - 3 mayat lelaki dipercayai mangsa lemas di Taman Sri Muda, Seksyen 25, Shah Alam ditemukan dalam operasi menyelamat semalam.Ketiga-tiga mangsa berusia antara lingkungan 30-an hingga 40-an ditemui anggota Jabatan Bomba dan Penyelamat Malaysia, JBPM, Negeri Selangor ketika melaksanakan operasi menyelamat di kawasan berkenaan.Menurut Pengarah JBPM Selangor, Norazam Khamis, ketiga-tiga mangsa telah diserahkan kepada pihak polis untuk tindakan selanjutnya." Sepanjang pencarian kita sepanjang hari ini , kita telah menjumpai 3 mayat yang lemas sehingga 3.30 pagi ini dan saya telah serahkan mayat kepada pihak polis dan kami ingin menasihatkan mana-mana sukarelawan dapat menjaga keselamatan dengan dengan memakai pakaikan keselamatan iaitu PFD semasa mengendalikan bot ataupun mengeluarkan mangsa yang terperangkap".

Norazam Khamis berkata demikian selepas selesai operasi menyelamat mangsa banjir di Taman Sri Muda, Seksyen 25, Shah Alam, pagi tadi.


1 lagi PPS di Perak dibuka di Dewan Bandaran Teluk Intan

IPOH, 20 Disember - Perkembangan banjir di Perak.  1 lagi Pusat Pemindahan Sementara (PPS) dibuka malam tadi, di Dewan Bandaran Teluk Intan dalam daerah Hilir Perak.  Ini menjadikan jumlah keseluruhan PPS yang beroperasi setakat ini tiga, membabitkan 242 penduduk daripada 65 keluarga.  Laporan Sekretariat Jawatankuasa Bencana Negeri memaklumkan, 63 penduduk daripada 19 keluarga dipindahkan ke PPS Dewan Bandaran Teluk Intan pada pukul 9 malam tadi.  Mereka merupakan penduduk daripada Kampung Batu 7 Setengah, Lorong Mesra; Batu 9 Changkat Jong; Batu 10 Jalan Bidor dan Batu 15 Kampung Ayer Itam.  2 lagi PPS yang dibuka sebelum ini adalah di Dewan Sekolah Menengah AbdulRahman Talib (SMART) Batu 4, Changkat Jong dan Sekolah Kebangsaan (SK) Kuala Slim, Muallim.  Masing-masing menempatkan 140 dan 39 penduduk.


Banjir, lebih 1000 penduduk DUN Pulau Manis bergelap terpaksa guna lilin

KUANTAN, 20 Disember - Berikutan terputus bekalan elektrik sejak Sabtu lalu, kira-kira 1,328 penduduk terjejas banjir di empat Pusat Pemindahan Sementara (PPS) serta penduduk di beberapa kawasan dalam Dewan Undangan Negeri (DUN) Pulau Manis, terpaksa bercahayakan lilin.Ahli Dewan Undangan Negeri, ADUN Pulau Manis, Datuk Khairuddin Mahmud berkata, bekalan elektrik terputus ketika air banjir mulai naik tinggi di kawasan terbabit malam Sabtu lalu.“Semalam elektrik tersebut tidak dapat disambung lagi untuk hari kedua, jadi Insya-Allah pada hari esok ataupun malam nanti saya akan cuba menghubungi pihak TNB untuk bertanya masalah walaupun penduduk setempat menyatakan iaitu pusat jana kuasa yang ada di kampung ini telah pun ditenggelami air", jelasnya ketika ditemui RTM di kediamannya di Jaya Gading, Kuantan.Katanya, masalah bekalan elektrik yang terputus juga menyukarkan operasi menyelamatkan penduduk terjejas berikutan keadaan gelap ditambah hujan turun dengan cukup lebat.  Sementara itu, Pengerusi Jawatankuasa Pembangunan dan Keselamatan Kampung (JPKK) Jaya Gading Kuantan berkata pihaknya akan mengajukan isu terbabit kepada pihak berkaitan secepat mungkin, bagi memberi kemudahan dan keselesaan kepada penduduk terjejas. "Bekalan terputus pada sebelah pagi semasa air tengah pasang, mungkin disebabkan pencawang dinaiki air dan terbalik. Permohonan telah dibuat dan saya berharap bekalan elektrik dapat kembali pulih secepat mungkin setelah permohonan dibuat".  Setakat pukul 12:00 tengah malam tadi, seramai 2,119 penduduk melibatkan 607 keluarga kini berlindung di 9 PPS yang dibuka dalam DUN Pulau Manis.


Jumlah penduduk terjejas banjir di Terengganu  kekal  288 penduduk

KUALA TERENGGANU, 20 Disember - Perkembangan banjir di Terengganu.  Jumlah penduduk terjejas banjir Yang berada di Pusat Pemindahan kekalseperti tengah malam tadi.  Sekretariat Jawatankuasa Pengurusan bencana negeri dalam kenyataandikeluarkan 6 pagi tadi memaklumkan Masih terdapat 288 penduduk terjejas banjir Yang ditempatkan di dua daerah.  Lima Pusat Pemindahan Sementara PPS di kemaman Masih dibuka menempatkan 30 keluarga manakala dua PPS di Dungun menempatkan 38 keluarga.  Sehingga enam pagi tadi cuaca baik dengan tiada lagi hujan di kawasan terjejas banjir.


Flat Sri Johor, Cheras terbakar

CHERAS, 19 Disember - Beberapa rumah di Flat Sri Johor, Cheras dilaporkan terbakar.

Jumlah unit yang terbakar masih belum dapat disahkan.

Berdasarkan maklumat awal, punca kebakaran dipercayai daripada gas bocor dari salah sebuah unit rumah.

Pihak bomba kini berada di lokasi kejadian bagi operasi memadam kebakaran.

Perdana Menteri, Datuk Seri Ismail Sabri Yaakob difahamkan sedang menuju ke lokasi kejadian.


KKMM salur bantuan segera berjumlah RM2.18 juta, bantu penduduk terjejas banjir

KUALA LUMPUR, 19 Disember - Kementerian Komunikasi dan Multimedia Malaysia (KKMM) akan menyalurkan bantuan segera kepada penduduk terjejas banjir berjumlah RM2.18 juta yang disumbangkan melalui agensi-agensi di bawahnya.

Menterinya, Tan Sri Annuar Musa berkata, sumbangan tersebut akan diselaraskan Agensi Pengurusan Bencana Negara (NADMA).

"Saya juga telah meminta kementerian untuk mengambil tindakan serta merta menggerakkan semua aset, bantuan dan kakitangan termasuk Komuniti Keluarga Malaysia untuk membantu penduduk di kawasan terlibat banjir sejak semalam," jelasnya dalam satu kenyataan.

Menurutnya, kementerian juga telah menggerakkan 12 buah kenderaan pacuan empat roda dan mewujudkan Pusat Penempatan Sementara (PPS) di agensi KKMM yang mempunyai ruang dan fasiliti bersesuaian.

Buat masa ini, PPS disediakan FINAS di Kompleks Studio Merdeka, Hulu Kelang yang boleh menempatkan 1,000 orang penduduk.

Tambah Tan Sri Annuar, semua Pejabat Suruhanjaya Komunikasi dan Multimedia Malaysia (MCMC) di negeri-negeri yang terjejas banjir juga sedang bekerjasama dengan pemberi perkhidmatan dan pihak bomba dalam melaksanakan usaha memulihkan perkhidmatan internet di kawasan yang terlibat.

Selain itu, MyCreative Ventures sebuah agensi dibawah kementerian turut menyumbangkan 2,000 unit Kotak Kasih berupa bakul makanan dengan kerjasama Shopee Malaysia untuk penduduk terjejas.

"Pihak KKMM bekerjasama erat dengan NADMA untuk penyelarasan dan pengagihan bantuan-bantuan tersebut.

Pada masa yang sama, kerjasama juga dijalinkan dengan Rumah Prihatin @Grand Seasons, Kuala Lumpur dengan bantuan sejumlah 2,000 pek makanan disediakan setiap hari dan sejumlah 50 bilik penginapan sementara untuk mangsa banjir," ujarnya.

Dalam pada itu, Tan Sri Annuar menggesa orang ramai untuk terus mendapatkan maklumat terkini berkaitan situasi banjir daripada sumber yang sahih dan pihak Radio Televisyen Malaysia (RTM) serta Pertubuhan Berita Nasional Malaysia (Bernama) akan terus bekerjasama mennyalurkan maklumat tepat dan pantas.

Jabatan Penerangan Malaysia (JaPen) melalui Info on Wheels (IOW) juga akan melaksanakan hebahan awam di peringkat daerah seluruh negara dengan tumpuan di kawasan banjir dan berpotensi banjir.


Menteri Pengangkutan Santuni Mangsa Banjir Di Hab Rapid KL Putra Heights

SUBANG JAYA - 19 Disember - Menteri Pengangkutan, Dato Seri Ir Dr Wee Ka Siong menyantuni penduduk terjejas banjir yang ditempatkan di pusat penempatan sementara Hab Rapid KL Putra Heights.

Beliau berharap inisiatif Prasarana yang menyediakan pusat penempatan sementara itu, dapat meringankan beban penduduk berkenaan.

"Pihak prasarana telah mengaturkan mereka supaya duduk di dalam,tempat yang kita sediakan, dan idea ini bagus, kerana saya melihat apabila pps yang dikendalikan pihak berkuasa telah penuh dan mereka terpaksa cari tempat lain dan ini boleh jadi satu 'temporary relief centre' untuk menempatkan, ada tempat mandi tempat sembayang dan juga dapat menempatkan sebahagian daripada keluarga" katanya pada sidang media selepas melawat pusat Penempatan sementara banjir di Hab Bas Rapid KL di Putra Heights" di sini hari ini.

Sejumlah 54 mangsa ditempatkan di hab berkenaan setakat ini.

Kesemua mereka, membabitkan tiga kampung iaitu Kampung Tengah, Kampung Bukit Lanchung dan Kampung Kuala Sungai Baru di sekitar kawasan Putra Heights.

Rapid KL menyediakan pelbagai kemudahan asas kepada penduduk terjejas banjir termasuk makanan, bilik air, surau bagi memastikan penduduk terjejas banjir berasa selesa dan selamat.


Bot karam Tanjung Balau, operasi pencarian ditamatkan

KOTA TINGGI, 19 Disember - Operasi Carilamat mangsa nahas bot karam membawa Pendatang Asing Tanpa Izin (PATI) di Tanjung Balau Kota Tinggi, Johor ditamatkan. Timbalan Pengarah (Operasi) Agensi Penguatkuasaan Maritim Malaysia (Maritim) Johor, Kepten Maritim Simon Templer Lo Tusa berkata, keputusan itu diambil selepas tiada penemuan mangsa baharu, selain peluang tipis untuk menemui mangsa hidup di laut.  "Ini kerana operasi Carilamat yang dijalankan khusus tanpa sebarang pentunjuk didapati kurang efektif untuk diteruskan", jelasnya dalam sidang media hari ini.

Namun, pencarian dan pemantauan di laut dan darat oleh agensi terlibat masih dijalankan menerusi operasi harian.

"Sebagai contohnya, pihak ATM menggunakan aset motosikal seperti mana mereka melaksanakan rondaan ops benteng manakala Maritim Malaysia, aset APMM tetap berada di laut menjalankan operasi," katanya.


Keadaaan banjir di Kelantan bertambah buruk

KUALA KRAI - 19 Disember - Keadaan banjir di Kelantan bertambah buruk apabila 4,352 penduduk daripada seribu 54 keluarga dipindahkan ke 52 Pusat Pemindahan Sementara (PPS) berbanding 3,877 orang tengahari tadi.  Menurut Public Info Banjir, Daerah Gua Musang mencatatkan jumlah penduduk paling tingi dipindahkan iaitu 548 orang membabitkan 16 keluarga yang berlindung di 16 PPS. Ini diikuti Kuala Krai, 289 penduduk melibatkan 24 keluarga berada di 24 PPS.

Lain-lain daerah Pasir Mas, 90 penduduk daripada 4 keluarga berada di empat PPS, Tanah Merah (53) dan Jeli (24)

Sementara itu, public info banjir JPS melaporkan, hanya dua batang sungai utama di negeri itu mencatatkan bacaan air sungai melebihi paras bahaya berbanding tiga tengahari tadi.


Masjid di Wilayah Persekutuan jadi PPS penduduk terjejas banjir

KUALA LUMPUR, 19 Disember - Jabatan Kemajuan Islam Malaysia (JAKIM) dan Jabatan Agama Islam Wilayah Persekutuan (JAWI) diarah menyelaraskan masjid-masjid di Wilayah Persekutuan untuk dijadikan tempat penempatan sementara penduduk terjejas banjir.Menteri di Jabatan Perdana Menteri (Hal Ehwal Agama), Idris Ahmad berkata, penempatan itu termasuk Masjid Wilayah Persekutuan dan Masjid Tuanku Mizan Zainal Abidin."Saya telah mengarahkan Jabatan Kemajuan Islam Malaysia (JAKIM) dan Jabatan Agama Islam Wilayah Persekutuan (JAWI) untuk menyelaraskan masjid-masjid di Wilayah Persekutuan termasuk Masjid Wilayah Persekutuan dan Masjid Tuanku Mizan Zainal Abidin untuk menjadi penempatan sementara penduduk terjejas banjir," jelasnya dalam satu kenyataan. Katanya, masjid-masjid di Wilayah Persekutuan juga telah bersedia dan akan menyediakan keperluan yang bersesuaian.Ia termasuk menguruskan makanan melalui Program Dapur It'am dan JAWI Food Bank. "Saya turut mengarahkan pihak Majlis Agama Islam Wilayah Persekutuan (MAIWP) menyediakan keperluan untuk membantu penduduk yang terlibat," katanya.Beliau berharap penduduk terjejas bersabar dengan ujian yang menimpa ini.


Banjir: Rapid KL henti sementara 68 laluan bas

KUALA LUMPUR, 19 Disember - Berikutan keadaan cuaca yang tidak menentu dan banjir kilat di Lembah Klang, 68 laluan bas Rapid KL yang beroperasi di sekitar Lembah Klang akan ditutup mulai hari ini.

Rapid KL dalam satu kenyataan berkata, penggantungan operasi itu sehingga ke satu tarikh yang akan diberitahu kelak.

Antara laluan yang terjejas adalah sekitar Klang, Shah Alam, Kajang, Subang Jaya, Gombak dan Ampang.

Rapid KL mengingatkan orang awam agar kekal selamat dan berwaspada dengan situasi semasa serta memohon maaf atas sebarang kesulitan.


PPS SK Telok Gong, Klang alami gangguan bekalan air

KLANG, 19 Disember - Pusat Penempatan Sementara (PPS) Sekolah Kebangsaan (SK) Telok Gong, Klang mengalami gangguan bekalan air sejak semalam.

Masalah tekanan air rendah dan tangki simpanan air kehabisan air menyebabkan 1,293 orang penduduk terjejas banjir mengalami kesukaran untuk menjalankan aktiviti harian.

Penduduk terpaksa keluar dari PPS untuk mendapatkan bekalan air di kawasan sekitar seperti masjid dan kedai makan.

Pengurusan Air Selangor tiba kira-kira pukul 10.15 pagi tadi membawa dua tangki air secara keseluruhan sebanyak 1,200 liter.

Dua tangki tersebut diletakkan di perkarangan SK Telok Gong untuk kegunaan penduduk terjejas banjir.


Empat empangan di Perak masih terkawal

IPOH, 19 Disember - Empat empangan di Perak masih dalam keadaan terkawal walaupun terdapat peningkatan paras air.  Perkara tersebut disahkan Exco Infrastruktur, Tenaga, Air dan Pengangkutan Awam Negeri, Datuk Mohd Zolkafly Harun.

Beliau berkata, setakat 10 pagi tadi paras air di Empangan Temenggor berada pada bacaan 242.11 meter, Bersia 140.26 meter, Kenering 110.10 meter dan Chenderoh 59.66 meter.  Kesemuanya berada di bawah paras amaran.  Sementara itu, sehingga kini hanya satu pusat pemindahan banjir (PPS) beroperasi di Perak iaitu di Dewan Sekolah Menengah SMART Batu 4, Jalan Changkat Jong, Teluk Intan.  PPS yang dibuka pada pukul 8 pagi itu menempatkan 18 penduduk daripada 3 keluarga.


20 PPS dibuka di daerah Klang

KLANG, 19 Disember - Sekolah Kebangsaan Kampung Johan Setia merupakan antara 20 Pusat Pemindahan Sementara (PPS) yang dibuka di daerah Klang dan seramai 793 penduduk terjejas telah dipindahkan ke PPS berkenaan.

Jumlah penduduk terjejas banjir yang ditempatkan di sekolah tersebut adalah seramai 669 orang.

Perdana Menteri, Datuk Seri Ismail Sabri Yaakob dijangka mengadakan lawatan ke SK Kampung Johan Setia kira-kira pada pukul 10 pagi bagi melihat sendiri situasi semasa penduduk terjejas banjir .

Selain itu, beliau juga akan melawat ke satu lagi Pusat Pemindahan Sementara, PPS, iaitu SK Telok Gong, Klang yang turut menempatkan sekitar 681 orang penduduk terjejas.

Mengenai situasi banjir di negeri Selangor, berdasarkan laporan InfoBencana terkini, sebanyak 45 PPS telah dibuka, yang menempatkan 3,508 penduduk terjejas daripada 2,456 keluarga.


358 penduduk terjejas banjir di Jelebu

JELEBU, 19 DISEMBER - Kru Berita Ehwal Semasa RTM Negeri Sembilan turut berkesempatan membuat tinjauan banjir di Jalan Pantai, Jelebu. Sejak pukul 11.30 malam tadi, air mulai naik dengan cepat sehingga menenggelamkan restoran dan pusat ternakan burung unta yang ada di kawasan tersebut.Pengarah Angkatan Pertahanan Awam Negeri Sembilan, Leftenan Kolonel Pertahanan Awam Mohd Syukri Madnor ketika dihubungi berkata, setakat ini sembilan (9) Pusat Pemindahan Sementara (PPS) telah dibuka di negeri itu yang melibatkan seramai 358 orang penduduk terjejas banjir.Penduduk yang terjejas dan berada dalam tempoh kuarantin Covid-19 juga diingatkan untuk memaklumkan kepada petugas di PPS agar tindakan pengasingan dapat dilakukan.


GPS menang 75 daripada 81 kerusi, PSB 4 & DAP 2 - SPR

KUCHING, 19 Disember - Suruhanjaya Pilihan Raya, (SPR) mengumumkan Gabungan Parti Sarawak (GPS) menang 75 kerusi manakala Parti Sarawak Bersatu (PSB) 4 kerusi dan DAP 2 dalam Pilihan Raya Dewan Undangan Negeri, PRU DUN Sarawak ke-12.Bagaimanapun pengerusinya, Datuk Abdul Ghani Salleh memaklumkan, keputusan di DUN 78 Mulu terpaksa ditangguhkan berikutan cuaca buruk."Kami ambil maklum akan risiko keselamatan petugas pilihan raya yang perlu menggunakan helikopter untuk membawa peti undi berikutan terputus hubungan jalan darat", jelasnya dalam sidang media kira-kira 11.30 malam tadi.Keputusan di DUN Mulu akan diumumkan kemudian sebaik SPR menerima peti undi tersebut bersama peratusan keluar mengundi. Terdahulu, kira-kira 8.45 malam, Datuk Abdul Ghani mengumumkan GPS secara rasmi berjaya memenangi 42 kerusi DUN, jumlah kerusi minimum untuk membentuk kerajaan negeri."GPS berjaya memperoleh majoriti melebihi 50 peratus daripada jumlah kerusi yang dipertanding atau majoriti mudah bagi membentuk kerajaan negeri", tambahnya.PRU DUN Sarawak kali ke-12, menyaksikan 13 pertandingan tiga penjuru, 33 empat penjuru, 24 lima penjuru, tujuh pertembungan enam penjuru, satu persaingan lapan penjuru dan empat satu lawan satu.Pada PRU DUN Sarawak ke-11 lalu, GPS menang 72 kerusi, DAP 7 Kerusi dan PKR hanya 3 kerusi.Gabungan parti dalam GPS terdiri daripada Parti Pesaka Bumiputera Bersatu (PBB), Parti Rakyat Bersatu Sarawak (SUP), Parti Rakyat Sarawak (PRS) dan Parti Demokratik Progresif (PDP).


Jangan tunggu saat akhir untuk berpindah - MB Kelantan

KOTA BHARU, 18 Disember - Menteri Besar Kelantan, Datuk Ahmad Yakob mengingatkan rakyat negeri itu tidak menunggu di saat akhir untuk berpindah ke pemindahan sementara (PPS).

Sebaliknya tegas beliau, penduduk terlibat perlu akur terhadap arahan dan panduan dikeluarkan pihak berkuasa sepanjang bencana banjir.

Ini bagi memudahkan urusan pemindahan selain mengelak kejadian tidak diingini berlaku.

Menerusi hantaran di laman Facebooknya, beliau turut mengingatkan rakyat di negeri itu supaya meningkatkan kawalan kendiri dengan mematuhi SOP ketika berada di PPS.

Datuk Ahmad memaklumkan Bilik Gerakan banjir di setiap jajahan terlibat sudah berada keadaan siap sedia dengan kerjasama bersepadu pasukan-pasukan keselamatan termasuk pasukan sukarelawan untuk memastikan proses pemindahan dan agihan bantuan banjir berjalan lancar.


Kemenangan GPS meletakkan Sarawak sama rata dengan Semenanjung - Abang Johari

KUCHING, 18 Disember - Kemenangan Gabungan Parti Sarawak, GPS dalam Pilihan Raya Umum Dewan Undangan Negeri PRU DUN Sarawak ke-12, merupakan kemenangan rakyat Sarawak.Pengerusi GPS, Tan Sri Abang Johari Tun Openg berkata kemenangan bergaya itu adalah kemenangan untuk meletakkan Sarawak sama rata dengan Semenanjung Malaysia iaitu perkongsian wilayah dalam Malaysia."kemenangan itu merupakan mandat rakyat dalam mengutamakan Sarawak selain satu isyarat yang mahukan kestabilan politik dalam meneruskan usaha pembangunan di negeri ini" katanya dalam ucapan kemenangan GPS di Kuching malam tadi.Jelasnya, kemenangan itu juga mandat untuk memberi kuasa kepada GPS untuk membangunkan ekonomi yang mampan dan melaksanakan dasar sosial yang mengutamakan rakyat.  Beliau turut berterima kasih atas keyakinan rakyat Sarawak untuk terus memimpin Sarawak ke arah pembangunan lebih cemerlang terutama misi mencapai status negeri maju berpendapatan tinggi pada tahun 2030.  Pengerusi GPS itu juga berjanji untuk terus menjalankan tanggungjawab kepada rakyat dan menunaikan janji manifesto pilihan raya GPS.


PRU DUN Sarawak, Tan Sri Abang Johari angkat sumpah Ketua Menteri Sarawak

KUCHING. 18 Disember - Tan Sri Abang Johari Tun Openg mengangkat sumpah sebagai Ketua Menteri Sarawak, kira-kira 10.40 malam tadi. Majlis angkat sumpah berlangsung di Balai Menghadap Utama, Astana Negeri, Petra Jaya, Kuching. Pada majlis itu, Tan Sri Abang Johari, 71 tahun menandatangani surat cara pelantikan di hadapan Yang di-Pertua Negeri Sarawak, Tun Pehin Sri Abdul Taib Mahmud.  Turut hadir, isteri Yang Dipertua Negeri, Toh Puan Datuk Patinggi Raghad Kurdi Taib, isteri Ketua Menteri, Datuk Amar Juma’ani Tun Tuanku Bujang, Speaker Dewan Undangan Negeri Sarawak, Tan Sri Datuk Amar Mohamad Asfia Awang Nassar dan Setiausaha Kerajaan Negeri, Datuk Amar Jaul Samion.  PRU DUN Sarawak ke-12 menyaksikan Tan Sri Abang Johari yang bertanding di DUN Gedong atas tiket Gabungan Parti Sarawak menang dengan majoriti 4,310 undi sekali gus menewaskan tiga pencabarnya daripada Parti Sarawak Bersatu, Mohamad Sofian Fariz Sharbini, Parti Amanah Negara, Kamal Bujang dan Parti Bumi Kenyalang, Tomson Ango.


Nahas 10 maut, kereta terlibat didapati berhenti di lorong kecemasan

SUBANG JAYA, 18 Disember - Susulan nahas jalan raya yang mengorbankan 10 nyawa termasuk lapan kanak-kanak di Lebuhraya Elite semalam.

Siasatan mendapati, tiga kereta yang terlibat insiden berhenti di lorong kecemasan sebelum dirempuh treler dari arah belakang.

Menurut Timbalan Ketua Polis Daerah Subang Jaya, Supritendan Fairus Jaafar, salah satu kereta berkenaan mengalami kerosakan manakala dua lagi kereta berhenti bagi memberi bantuan.

Barisan kenderaan tersebut bagaimanapun dirempuh treler.

Ujian saringan air kencing terhadap pemandu treler disahkan negatif dadah dan alkohol.

Dia direman empat hari dan disiasat mengikut Akta Pengangkutan Jalan 1987.

Orang ramai yang mempunyai maklumat diminta menghubungi pegawai penyiasat di talian tertera.


GPS menang majoriti mudah pada PRU DUN Sarawak

KUCHING, 18 Disember - Gabungan Parti Sarawak (GPS) secara rasmi memperoleh jumlah kerusi minimum untuk membentuk kerajaan negeri.

Setakat pukul 9-MALAM, 46 kerusi DUN dimenangi pakatan itu, termasuklah di DUN Gedong yang ditandingi Ketua Menteri yang juga Pengerusi GPS - Tan Sri Abang Johari Tun Openg.

Kedua-dua Timbalan Ketua Menteri Sarawak Datuk Amar Awang Tengah Ali Hasan dan Datuk Amar Douglas Uggah Embas turut memenangi kerusi mereka di Bukit Sari dan Bukit Saban.

Penyandang bagi kerusi DUN Pantai Damai, Datuk Dr Abdul Rahman Junaidi dan DUN Samariang Datuk Sharifah Hasidah Sayeed Aman Ghazali; berjaya mengekalkan kerusi masing-masing.

Sementara itu, Parti Sarawak bersatu (PSB) menang DUA kerusi di DUN ENGKILILI dan DUN BA'KELALAN.


PM arah aset bantuan disegerakan, mudahkan Keluarga Malaysia atasi musibah banjir

KUALA LUMPUR, 18 Disember - Semua kementerian diarah segera menggerakkan semua aset di kawasan terjejas banjir bagi memastikan penduduk selamat dan ditempatkan di pusat pemindahan sementara dengan segera.

Perdana Menteri, Datuk Seri Ismail Sabri Yaakob menerusi hantaran di Facebook turut mengarahkan Agensi Pengurusan Bencana Negara (NADMA) untuk bekerjasama dengan wakil rakyat di setiap kawasan bagi mendapatkan maklumat tepat dalam menyegerakan semua pelaksanaan pemindahan dan bantuan.

Terdahulu, semalam Datuk Seri Ismail Sabri diberi taklimat mengenai keadaan banjir yang melanda beberapa negeri ekoran hujan lebat secara berterusan.

"Saya juga sudah bercakap dengan Panglima Angkatan Tentera dan Ketua Polis Negara untuk menggunakan aset tentera, polis, Angkatan Pertahanan Awam, bomba dan agensi-agensi sokongan lain untuk memindahkan mangsa banjir dan memastikan bekalan makanan serta keperluan selain khidmat kesihatan disediakan segera di pusat pemindahan sementara".

Jelas Perdana Menteri, NADMA turut diminta menyediakan talian kecemasan bagi komunikasi mangsa banjir yang masih terperangkap selain mendapatkan maklumat di laman media sosial rasmi NADMA dan agensi-agensi terlibat.

"Saya minta Keluarga Malaysia yang berada di kawasan yang terjejas dengan banjir agar mematuhi arahan berpindah oleh pihak berkuasa. Jaga keselamatan diri dan keluarga. Saya akan terus memantau situasi bencana ini dari semasa ke semasa dan akan maklumkan kepada Keluarga Malaysia, langkah-langkah dan tindakan yang dilaksanakan," katanya.


Hujan luar biasa di Selangor punca banjir, 134 pintu air ditutup elak air pasang melimpah

SELANGOR, 18 Disember - Kejadian hujan luar biasa yang bermula seawal pukul 10:00 pagi semalam dan masih berterusan sehingga ke saat ini telah mengakibatkan beberapa kawasan di Negeri Selangor dinaiki air.Menteri Besar, Datuk Seri Amirudin Shari berkata, Jabatan Pengairan Dan Saliran Negeri Selangor memaklumkan bahawa taburan hujan kini telah mencecah 380mm." Jumlah ini adalah lebih dua kali ganda taburan hujan tertinggi yang dicatat sebelum ini, iaitu kira-kira 180mm dan secara kebiasaannya, paras air akan mencapai kira-kira 60mm. Tambahan itu, air pasang di kawasan-kawasan terlibat mencecah sehingga 4.5 meter", katanya dalam satu kenyataan hari ini.Untuk itu, Datuk Seri Amirudin berkata Mesyuarat terkini Unit Pengurusan Bencana Negeri Selangor telah mengambil beberapa ketetapan bagi menjamin keselamatan dan menjaga kebajikan penduduk di kawasan terjejas banjir."Keutamaan mendesak adalah keselamatan mangsa-mangsa banjir di kawasan yang paling terkesan. Setakat jam 5 petang tadi, Daerah Klang, Petaling, Sepang, Kuala Langat, dan Kuala Selangor, telah mengoperasikan 46 Pusat Pemindahan Sementara (PPS) bagi menempatkan 3,582 penduduk yang menjadi mangsa banjir selepas tempat kediaman mereka dimasuki air," "Kesemua PPS ini akan dilengkapi keperluan asas seperti pakaian, makanan, hand sanitiser, pelitup muka serta cubicle (bilik kecil) bagi melindungi keperibadian keluarga masing-masing," katanya. Tambahnya, mesyuarat itu juga telah memutuskan agar kesemua mangsa banjir yang ditempatkan di Pusat Pemindahan Sementara (PPS) di Selangor menjalani COVID-19 secara berkala dan percuma bagi mengelak penularan kes COVID-19 di PPS.Beberapa ketetapan lain turut akan dilaksanakan seperti penggunaan aset kerajaan negeri serta agensi seperti Jabatan Bomba dan Penyelamat Malaysia (JBPM), Polis Diraja Malaysia (PDRM), Angkatan Tentera Malaysia (ATM) khususnya kenderaan redah banjir bagi tujuan pemindahan mangsa serta pengagihan barang keperluan asas."Saya telah mengarahkan supaya pihak Air Selangor menyediakan tangki air bergerak untuk ditempatkan di PPS yang beroperasi untuk kegunaan penduduk dipindahkan sementara""Kesemua usaha ini akan dikoordinasi oleh Smart Selangor Operations Centre (SSOC) yang beroperasi 24 jam berpusat di Ibu Pejabat Setiausaha Kerajaan Negeri, Shah Alam",katanya.Datuk Seri Amirudin turut berkata, sebanyak 134 pintu air terpaksa ditutup akibat kejadian air pasang yang menyebabkan tidak selamat untuk dibuka bagi mengelakkan air daripada melimpah keluar ke kawasan-kawasan perumahan penduduk yang berdekatan kunci air. Tambahan kepada itu, katanya, sebanyak 93 pam beroperasi secara penuh untuk mempercepatkan aliran air ke sistem perparitan sungai bagi mengawal kejadian banjir yang sedang berlaku di lima daerah di Selangor.Beliau turut menasihatkan penduduk di kawasan yang terjejas untuk mematuhi nasihat pasukan keselamatan dan bersiap siaga sekiranya diarahkan untuk berpindah ke pusat pemindahan banjir."Ini adalah untuk melindungi keselamatan anda dan keluarga untuk waktu yang kritikal ini. Elakkan daripada keluar rumah jika tiada keperluan mendesak. Jauhi dari tempat yang dinaiki air kerana ini boleh menyebabkan renjatan elektrik ataupun panahan petir"."Kerajaan Negeri akan membuat segala yang mampu mengikut kapasiti untuk memastikan bantuan tiba kepada mangsa yang amat memerlukan pada waktu yang kritikal ini","Sekiranya anda memerlukan pertolongan, sila hubungi Unit Pengurusan Bencana Negeri Selangor di talian 03-50350920", katanya.


Musim tengkujuh, elak kluster banjir saringan Covid-19 dilakukan sebelum mangsa banjir memasuki PPS

KUALA LUMPUR, 18 Disember - Bagi mengelak penularan Covid-19 ketika negara berdepan bencana banjir, Kementerian Kesihatan Malaysia, KKM akan melakukan saringan gejala dan faktor risiko Covid-19 sebelum mangsa banjir memasuki Pusat Pemindahan Sementara, PPS.Menteri Kesihatan, Khairy Jamaluddin berkata langkah itu bagi mengelak berlakunya kejadian kluster Covid-19 dalam kalangan mangsa banjir di PPS.Bagi mangsa banjir yang bergejala, berisiko atau positif Covid-19, mereka akan diasingkan bagi mengelakkan penularan jangkitan kepada mangsa banjir yang lain."Bagi ges positif Covid-19, mereka akan diisolasi di pusat kuarantin dan rawatan Covid-19 berisiko rendah (PKRC) atau PPS Khas atau dirujuk hospital mengikut keperluan. Manakala kontak rapat atau Patient Under Surveillance (PUS) akan dikuarantin di PPS Khas atau PPS yang sama tetapi di blok lain," jelasnya menerusi satu kenyataan lewat petang tadi.Mangsa banjir yang bergejala atau Covid-19 negatif juga akan dikuarantin.Tambahnya, selain peranan agensi tindak balas, peranan mangsa-mangsa banjir atau orang ramai adalah sangat penting bagi menghadapi bencana banjir sewaktu pandemik Covid-19. KKM juga menasihatkan orang ramai agar sentiasa berwaspada sekiranya berada di kawasan yang berisiko banjir dan mematuhi arahan-arahan pihak berwajib, khususnya keperluan untuk berpindah awal selain sentiasa mematuhi SOP mencegah penularan Covid-19.Sehingga lewat petang tadi, kejadian banjir telah melanda enam buah negeri iaitu di Kelantan, Terengganu, Pahang, Selangor, Negeri Sembilan dan Melaka susulan hujan berterusan sejak semalam.


Siasatan terperinci kemalangan di Lebuhraya ELITE sedang dijalankan Kementerian Pengangkutan

PUTRAJAYA, 18 Disember - Satu siasatan terperinci sedang dijalankan bagi mengenalpasti faktor yang menyebabkan berlakunya kemalangan tragis di lorong kecemasan Lebuhraya Utara-Selatan Hubungan Tengah (Elite) menghala ke Shah Alam berhampiran kawasan Rehat dan Rawat (R&R) USJ lewat malam tadi.

Menteri Pengangkutan Datuk Seri Dr Wee Ka Siong berkata, siasatan tersebut akan dilakukan oleh semua pihak berkaitan di bawah MOT termasuk JabatanPengangkutan Jalan (JPJ), dan Institut Penyelidikan Keselamatan Jalan Raya Malaysia (MIROS)"Hasil daripada siasatan tersebut termasuk laporan Pemeriksaan dan Audit Keselamatan (JISA) JPJ akan diserahkan secepat mungkin kepada Agensi Pengangkutan Awam Darat (APAD) untuk tindakan lanjut di bawah Akta Pengangkutan Awam Darat 2010 (Akta 715)""Jika didapati bersalah APAD akan mengeluarkan perintah untuk menggantung atau membatalkan lesen pengendali syarikat yang terlibat," katanya dalam satu kenyataan.Dalam pada itu, MOT turut merakamkan rasa kesal dan sedih berhubung kejadian tersebut dan tidak akan berkompromi dengan mana-mana syarikat yang gagal mematuhi Tataamalan Industri Keselamatan dan Kesihatan Pekerjaan Bagi Aktiviti Pengangkutan Jalan 2010 (ICOP) dengan alasan munasabah dan telah melanggar syarat lesen pengendali.


Korban ke-2 banjir di Pahang, pemuda terjun dari Jambatan Sungai Sri Samai, Kuantan

Kuantan, 18 Disember - Seorang lelaki dipercayai mengalami masalah mental dikhuatiri lemas selepas bertindak terjun dari jambatan Sungai Sri Samai Kuantan, tengah hari tadi.  Ketua Polis Daerah Kuantan, Asisten Komisioner Wan Mohd Zahari Wan Busu ketika dihubungi memaklumkan, mangsa Mohd Firdaus Supiardi, 26 tahun dikatakan menunggang motosikal ke lokasi sebelum bertindak terjun ke sungai berkenaan.  Menurut saksi, mangsa dilihat cuba berenang ke tebing sungai, namun gagal kerana arus deras.  Sementara itu, Penolong Pengarah Bahagian Operasi Jabatan Bomba dan Penyelamat Pahang, Ismail Abdul Ghani memaklumkan seramai 15 pegawai dan anggota dari Balai Bomba dan Penyelamat Taman Tas dan Kuantan terlibat dalam operasi berkenaan, yang turut dibantu pasukan smart.  Operasi mencari dan menyelamat dilakukan sejauh 3 kilometer, namun ditangguhkan kira-kira 6:00 petang tadi atas faktor cuaca.Operasi disambung esok.


Pokok hempap 15 kereta, seorang mangsa tersepit dalam kenderaan

PETALING JAYA, 18 Disember - Seorang lelaki mengalami detik mencemaskan selepas kereta dinaiki dihempap pokok tumbang di Petaling Jaya, Selangor.

Dalam kejadian itu, 14 kenderaan lain yang berada berhampiran turut ditimpa pokok yang sama.

Menurut Ketua Polis Daerah Petaling Jaya, ACP Mohamad Fakhrudin Abdul Hamid, kejadian berlaku di Bandar Sri Damansara 12.50 tengah hari tadi.

Bomba terpaksa dipanggil bagi mengeluarkan mangsa tersepit.

Mangsa berjaya diselamatkan tanpa sebarang kecederaan.

Beberapa kenderaan yang diletak di tepi jalan turut rosak akibat insiden berkenaan.


Musim tengkujuh, ikan segar sejuk beku bantu kawal harga ikan

JELI 18 Disember - Harga ikan dijangka dapat dikawal pada musim tengkujuh dengan jaminan bekalan melalui ikan segar sejuk beku oleh Lembaga Kemajuan Ikan Malaysia (LKIM).Menurut Pengarah Kementerian Perdagangan Dalam Negeri dan Hal Ehwal Pengguna (KPDNHEP) Kelantan, Adnan Abd Rahman, umum mengetahui harga ikan naik setiap kali tiba musim tengkujuh kerana nelayan tidak dapat turun ke laut.Jelasnya, "KPDNHEP Kelantan juga turut melantik 41 pemborong utama dan 53 peruncit di setiap daerah di Kelantan bagi memastikan stok bekalan barangan mencukupi sepanjang berlakunya musibah banjir".  "Jaminan bekalan itu termasuk bagi membantu Jabatan Kebajikan Masyarakat (JKM) dalam menyediakan agihan barangan keperluan asas kepada mereka yang terjejas banjir.  Terdahulu, Adnan mengiringi Menteri di Jabatan Perdana Menteri (Ekonomi) Datuk Seri Mustapa Mohamed meninjau pelaksanaan Program Jualan Keluarga Malaysia Peringkat Negeri Kelantan di Jeli. Dalam perkembangan berkaitan, KPDNHEP Kelantan sudah mengeluarkan tiga kompaun terhadap peniaga kerana melanggar peraturan Skim Harga Maksimum Keluarga Malaysia (SHMKM) yang dikuatkuasakan di seluruh negara, sejak 7 Disember lalu.  Kesalahan membabitkan peniaga yang tidak meletakkan tanda harga dan tidak menggunakan tanda harga berwarna yang betul pada barangan kawalan.


Banjir Kelantan: 24 PPS dibuka babitkan beberapa daerah

KUALA KRAI, 18 Disember - Penduduk terjejas banjir di Kelantan semakin meningkat apabila 24 Pusat Pemindahan Sementara (PPS) dibuka membabitkan beberapa daerah di negeri itu. Berbanding tengah hari tadi, jumlah penduduk terjejas banjir yang dipindahkan setakat pukul 4:00 petang mencecah 1,645 orang daripada 396 Keluarga. Sementara itu, Public Info Banjir JPS melaporkan, lima sungai utama mencatatkan bacaan air sungai melebihi paras bahaya iaitu Sg Kelantan di Kuala Krai, Kg Jenob Tanah Merah, Sungai Golok di Rantau Panjang, Sungai Kelantan di Kusial Tanah Merahdan Sungai Golok di Kg Jenob Tanah Merah. Sementara itu, laluan Jeli-Dabong di Kampung Reka masih tidak dapat dilalui oleh semua kenderaan susulan paras air semakin meningkat.


Banjir di Pahang: 1,024 penduduk terjejas di 42 PPS

KUANTAN, 18 Disember - Setakat jam 4 petang tadi, seramai 1,024 orang penduduk terjejas banjir kini ditempatkan di 42 buah PPS membabitkan daerah Maran, Raub, Lipis, Jerantut dan Kuantan.  Jumlah tersebut meningkat berbanding 845 penduduk di 36 PPS pada jam 12:00 tengahari tadi.


Banjir di Melaka : Penduduk terjejas terus meningkat

ALOR GAJAH, 18 Disember - Jumlah penduduk terjejas banjir di Melaka terus menunjukkan peningkatan kepada 288 penduduk daripada 63 keluarga setakat pukul 4:00 petang tadi.

Sekretariat Jawatankuasa Pengurusan Bencana Negeri (JPBN) Melaka memaklumkan, Pusat Pemindahan Sementara (PPS) yang dibuka juga bertambah kepada lapan PPS berbanding hanya lima PPS tengah hari tadi.

PPS yang dibuka ialah PPS Sekolah Kebangsaan Durian Tunggal, PPS Sekolah Kebangsaan Cherana Puteh, PPS Sekolah Kebangsaan Telok Berembang dan PPS Sekolah Menengah Kebangsaan (SMK) Seri Pengkalan.

Bagi PPS Sekolah Rendah Agama JAIM Jelatang, PPS Sekolah Belimbing Dalam, PPS SMK Lubok Cina dan PPS Balairaya Kampung Paya Lebar, masih dalam proses pendaftaran penduduk terjejas.

Selain itu, jumlah kawasan yang terjejas turut meningkat kepada 25 kawasan di ketiga-tiga daerah di negeri itu.


Banjir di Selangor: Lebih 3,000 mangsa dipindahkan ke 30 PPS

SELANGOR, 18 Disember - Seramai 3,086 mangsa banjir setakat ini dipindahkan ke 30 pusat pemindahan sementara (PPS) di Selangor.

Ia membabitkan daerah Klang, Kuala Langat dan Sepang ekoran hujan lebat tanpa henti sejak semalam.

Di Klang sebanyak 20 PPS dibuka dengan jumlah membabitkan seramai 2,604 mangsa.

Di Sepang dan Kuala Langat sebanyak 10 PPS dibuka membabitkan 482 mangsa.

Kerajaan negeri akan terus memantau keadaan semasa dan membuka lebih banyak PPS sekiranya diperlukan.


Operasi cari lamat mangsa bot karam dapat kerjasama baik Indonesia, Singapura

KOTA TINGGI, 18 Disember - Operasi mencari dan menyelamat 16 lagi mangsa bot karam di Tanjung Balau, Kota Tinggi, Johor yang dipercayai masih hilang mendapat kerjasama baik daripada Indonesia dan Singapura.

Timbalan Pengarah Operasi Maritim Malaysia negeri Johor, Kepten Maritim Simon Templer Lo Tusa berkata, kedua-dua negara akan melaporkan kepada pihak berkuasa negara ini sekiranya terdapat penemuan disyaki membabitkan mangsa bot karam di perairan mereka.

Maklumat berhubung kejadian dihantar kepada kedua-dua negara melalui Pusat penyelarasan Cari Lamat Maritim Putrajaya.

Jelasnya, sektor pencarian udara diperluas 76.5 batu nautika persegi dan 106.02 batu nautika persegi bagi pencarian di laut meliputi Tanjung Balau hingga Sungai Rengit.

Ia susulan penemuan petunjuk baharu iaitu mayat seorang lelaki di Tanjung Punggai semalam.


5 kakitangan RTM antara mangsa banjir luar biasa di Klang

KLANG, 18 Disember - Menanti bantuan yang tidak kunjung tiba di saat hujan lebat masih tiada tanda untuk berhenti.

Itu debaran yang sedang dialami Lima kakitangan Radio Televisyen Malaysia (RTM) Angkasapuri termasuk seorang petugas Unit Media Baharu Berita Ehwal Semasa yang tinggal di Rumah Khas Jabatan, di Jalan Haji Sirat.

Fenomena hujan lebat yang berterusan sejak semalam telah mencetuskan banjir luar biasa di daerah itu ketika ini.

Ribuan penduduk di daerah tersebut terjejas berikutan beberapa kawasan yang tidak pernah dilanda banjir sebelum ini turut ditenggelami air.

Kebanyakkan jalan-jalan utama di daerah tersebut turut ditenggelami air ekoran paras air yang tinggi dan berarus deras.

Kakitangan RTM yang terlibat kini berlindung di pejabat Cawangan Penyimpanan Rekod, KKMM disebabkan kediaman mereka telah dinaiki air sedalam 0.6 meter.

Sehingga kini, paras air di kawasan tersebut terus menunjukkan trend peningkatan, malah pada bila-bila masa sahaja air akan memasuki ke dalam ruang pejabat berkenaan.


PRU DUN Sarawak: Semua pusat mengundi di DUN Gedong ditutup

GEDONG, 18 Disember - Sebanyak 18 pusat mengundi di DUN Gedong telah ditutup secara berperingkat pada pukul 12:00 dan 1:00 tengah hari serta 2:00 petang.

Manakala satu pusat pengundian lagi ditutup sebentar tadi iaitu pukul 4:00 petang.

Menurut Pegawai Pengurus Pilihan Raya di DUN N26 Gedong, Abdul Khalid Manap, pusat pengundian terakhir yang ditutup itu adalah di Sekolah Kebangsaan Abang Kadir Gedong.

Pusat Mengundi berkenaan mempunyai seramai 3,126 pengundi berdaftar.

Kotak-kotak undi dijangka tiba di Pusat Penjumlahan Undi di Dewan Masyarakat Gedong bermula pukul 3:00 petang.

Dijangkakan keputusan rasmi diumumkan di DUN N26 Gedong ini adalah pada pukul 8.30 malam.


Kejadian tanah runtuh di Jalan Jimah-Sendayan

SENDAYAN, 18 Disember - Tinjauan Kru Berita Ehwal Semasa RTM Negeri Sembilan mendapati, kerja- kerja pembersihan mula dilakukan sejak pukul sembilan pagi tadi.

Wakil dari Jabatan Kerja Raya (JKR) serta agensi Kawal Selia turut berada di lokasi bagi memantau situasi terkini. Kejadian dipercayai berpunca daripada longkang pemaju yang runtuh dan menyebabkan paip pecah.

Dalam pada itu, hujan lebat sejak petang semalam turut mengakibatkan beberapa kawasan di Negeri Sembilan mengalami banjir kilat.

Seramai 274 penduduk yang terjejas ditempatkan di lima buah Pusat Pemindahan Sementara yang telah dibuka.


Kemalangan maut: Pemandu treler direman empat hari

SUBANG JAYA, 18 DISEMBER - Kemalangan maut melibatkan 10 individu dan sembilan beranak di Lebuhraya Elite dari arah Putra Height ke Shah Alam.

Pemandu treler direman selama empat hari bermula hari ini sehingga 21 Disember bagi membantu siasatan.

Keputusan ujian air kencing dan alkohol pemandu treler juga negatif.

Menurut Timbalan Ketua Polis Subang Jaya, Superintendan Mohd Fairus Jaafar siasatan awal mendapati pemandu tersebut telah merempuh tiga buah kereta yang berhenti di lorong kecemasan disebabkan salah satu kenderaan mengalami kerosakan.

"Manakala dua lagi kenderaan berhenti untuk memberi bantuan", katanya dalam satu kenyataan.

Menurutnya lagi, pemandu treler, 37 tahun bagaimanapun tidak mengalami kecederaan manakala seorang lelaki dan seorang wanita mengalamai cedera ringan masing-masing 20 tahun dan 19 tahun.

"Kes disiasat di bawah Seksyen 41(1) Akta Pengakutan Jalan Raya 1987".

Orang ramai yang mempunyai maklumat diminta membantu siasatan dengan menghubungi pegawai penyiasat Bahagian Siasatan dan Penguatkuasaan Trafik (BSPT) Ibu Pejabat Polis Daerah Subang Jaya, ASP Lim Chin Huat di talian 012-2018080.


Tiada cadangan laksana PKP, sekat penularan COVID-19 - PM

BERA, 18 Disember - Tiada cadangan pelaksanaan Peruntah Kawalan Pergerakan (PKP) bagi menyekat penularan COVID-19.

Kenyataan itu diumumkan oleh Perdana Menteri, Dato Seri Ismail Sabri Yaakob.

Sebaliknya tegas beliau, usaha menyekat penularan itu adalah tanggungjawab setiap individu.

Menurut Datuk Seri Ismail Sabri, pada peringkat awal beliau dilantik sebagai Perdana Menteri kes positif COVID-19 mencecah 24,000 sehari tetapi kini penularan dikesan antara empat dan 5,000 kes sehari.

Menurutnya, Kerajaan sebelum ini mengambil pendekatan mengenakan PKP, dan tindakan itu memberi pelbagai kesan termasuk sektor ekonomi rakyat.

Justeru katanya, pelbagai inisiatif dilaksanakan bagi membantu rakyat termasuk bantuan langsung kepada golongan sasar dan memperluaskan program imunisasi COVID-19.

Beliau berucap ketika merasmikan Mesyuarat Perwakilian Umno Bahagian Bera di Dewan Konvensyen, Majlis daearah Bera, di Bera Pahang.

Bagaimanapun katanya, tindakan tegas tetap diambil di kawasan dikenalpasti berlaku penularan COVID-19 secara bersasar.

Justeru bagi mengelak penularan hingga menyebabkan suasana rakyat sukar seperti ketika PKP dilaksanakan sebelum ini beliau mengesa rakyat akur patuhi SOP ditetapkan.


Lima juta pengundi muda berumur 18 tahun, layak mengundi secara automatik mulai tahun depan

BERA, 18 November - UMNO perlu mendekati dan membuka peluang kepada Pertubuhan Bukan Kerajaan (NGO) Melayu dan Islam, menjadi ahli bersekutu parti keramat itu.

Cadangan itu diusulkan oleh Naib Presiden UMNO, Dato Seri Ismail Sabri Yaakob selari dengan perlembagaan parti.

Malah usaha itu juga katanya menjadi medium penyatuan bangsa berteraskan perjuangan parti.

Beliau dalam pada itu turut menggesa semua sayap Pemuda dan Puteri UMNO untuk terus mendekati pengundi muda kerana kumpulan itu layak untuk mengundi secara automatik mulai tahun depan.

Mulai tahun hadapan kira-kira lima juta pengundi muda berusia 18 tahun ke atas layak mengundi secara automatik dan golongan itu perlu didekati dan bukan ditakuti.


Laporan terkini kejadian banjir di seluruh negara

Hujan lebat di banyak kawasan sejak semalam menyebabkan lebih 1,780 penduduk terjejas dipindahkan ke 48 Pusat Pemindahan Sementara (PPS).

PPS yang diaktifkan melibatkan lima negeri iaitu Kelantan, Melaka, Pahang, Selangor dan Terengganu.

Portal Bencana Agensi Pengurusan Bencana Negara, (NADMA) melaporkan setakat 11.00 pagi, sebanyak 1,784 penduduk terjejas dipindahkan melibatkan 434 buah keluarga.

Daerah terjejas melibatkan Gua Musang, Jeli, Kuala Krai di Kelantan, Alor Gajah di Melaka, Kuantan di Pahang, Kuala Langat di Selangor dan Setiu, Terengganu.

Pahang merekodkan jumlah penduduk paling ramai dipindahkan. Sebanyak 29 PPS telah diaktifkan bagi menempatkan seramai 844 penduduk terjejas daripada 221 buah keluarga.

Daerah paling teruk terjejas di Raub melibatkan seramai 292 orang dengan 17 PPS dibuka. Di Maran pula 5 PPS diaktifkan bagi menempatkan seramai 187 penduduk terjejas. Di Kuantan lima (5) PPS dibuka bagi menepatkan 348 orang dan Jerantut dua (2) PPS untuk menempatkan seramai 17 penduduk terjejas.

Manakala di Kelantan pula seramai 794 orang daripada 174 buah keluarga dipindahkan. Mereka ditempatkan di sebelas (11) PPS. Paling ramai di Daerah Gua Musang 552 orang, diikuti Kuala Krai 198 orang, Jeli 36 orang dan Tanah Merah 8 orang.

Di Melaka, tiga (3) PPS dibuka, iaitu Sekolah Kebangsaan Durian Tunggal menempatkan seramai 40 orang, SK Cherana Puteh 10 orang dan SK Telok Berembang 8 orang menjadikan keseluruhan 58 orang dan kesemuanya daripada 17 buah keluarga.

Di Selangor, tiga (3) PPS diaktifkan iaitu di Dewan MPKK Banting menempatkan seramai 6 orang dan Dewan Orang Ramai Telok Panglima Garang seramai 16 orang menjadikan keseluruhan yang dipindahkan seramai 22 orang daripada 8 buah keluarga.

Di Dungun, Terengganu dua (2) PPS diaktikfkan iaitu di Dewan Orang Ramai Kampung Pasir Raja menempatkan seramai 29 orang dan Kemanan satu (1) PPS Dewan Sivik Air Putih menempatkan 37 penduduk menjadikan keseluruhan di dua daerah terjejas seramai 66 orang.

Sebelum ini Jabatan Meteorologi Malaysia telah mengeluarkan amaran hujan berterusan tahap kuning untuk lima (5) kawasan di Perlis, Kedah, Pulau Pinang, Perak dan Pahang.

Manakala tahap jingga dengan jangkaan hujan lebat berterusan di Kelantan dan Terengganu.


Bot karam: Operasi pencarian udara diperluaskan

KOTA TINGGI, 18 Disember - Memasuki hari keempat, sektor pencarian udara diperluaskan 76.5 batu nautika persegi dan 106.02 batu nautika persegi bagi pencarian di laut, hari ini, meliputi Tanjung Balau hingga Sungai Rengit.

Timbalan Pengarah Operasi APMM Johor, Kepten Maritim Simon Templer Lo Tusa berkata, setakat 8.00 pagi tadi, tiada penemuan baharu direkodkan, menjadikan jumlah yang masih hilang ialah seramai 16 orang.

SAR hari ini melibatkan 77 anggota daripada pelbagai agensi.


Klang banjir, hujan tanpa henti sejak pagi semalam

BANDAR BUKIT RAJA (KLANG), 18 Disember - Hujan tanpa henti sejak pagi semalam mengakibatkan banjir di kawasan perumahan berdekatan.

Menurut penduduk, ia kali pertama situasi berkenaan berlaku.

Di sebahagian kawasan, air naik sehingga ke paras lutut.

Sehingga awal pagi ini, hujan masih renyai-renyai dan tiada tanda surut.


Air Selangor: Bekalan air dijangka pulih sepenuhnya 11.30 malam ini

KUALA LUMPUR, 17 Disember - Bekalan air di semua 463 kawasan yang terjejas dijangka pulih sepenuhnya pada jam 11.30 malam ini.

Ketua Komunikasi Korporat Pengurusan Air Selangor Sdn Bhd (Air Selangor) Elina Baseri menerusi kenyataan berkata bekalan air di empat kawasan terjejas melibatkan Putrajaya, daerah Hulu Langat, daerah Sepang dan daerah Kuala Langat itu mencapai pemulihan 100 peratus.

Manakala bagi daerah Petaling setakat 7 malam tadi pada 93.6 peratus.

Elina berkata tempoh pemulihan berbeza antara satu kawasan dengan kawasan lain berdasarkan lokasi dan jarak premis pengguna.

"Bantuan bekalan air alternatif akan terus digerakkan kepada pengguna terjejas dan premis kritikal semasa gangguan bekalan air tidak berjadual," katanya.

"Air Selangor berharap agar para pengguna yang telah mendapat bekalan air akan menggunakan air secara berhemat bagi memastikan proses pemulihan di kawasan yang masih terjejas berjalan lancar seperti yang dijadualkan.

"Kami ingin menasihatkan pengguna yang telah menerima bekalan air supaya membiarkan paip mengalir sehingga air bersih sebelum menggunakannya untuk kegunaan harian," tambahnya.

Katanya, status pemulihan kawasan yang terjejas boleh didapati di pautan hentitugas.airselangor.com.

Gangguan bekalan air itu berikutan di Loji Rawatan Air Sungai Semenyih dihenti tugas berikutan insiden pencemaran bau di Sungai Semenyih semalam.


Tun Dr Mahathir jalani beberapa prosedur pemeriksaan kesihatan - IJN

KUALA LUMPUR, 17 Disember - Bekas Perdana Menteri, Tun Dr Mahathir Mohamad, kini perlu menjalani beberapa prosedur pemeriksaan kesihatan yang dijangka selesai dalam tempoh beberapa hari lagi.

Institut Jantung Negara (IJN) memaklumkan, Tun Dr Mahathir akan berada di bawah pengawasan pakar perubatan sepanjang tempoh berkenaan.

Tun Dr Mahathir juga tidak dibenarkan menerima sebarang tetamu. Sementara itu, ramai pemimpin termasuk Pengerusi Lembaga Penasihat Barisan Nasional, Datuk Seri Najib Tun Razak, Ketua Pembangkang, Datuk Seri Anwar Ibrahim dan Presiden Parti Amanah Negara, Mohamad Sabu, mendoakan kesihatan beliau melalui hantaran di media sosial masing-masing.

Tun Dr Mahathir dimasukkan ke IJN semalam.


KUALA LUMPUR, 17 Disember - Jumlah penduduk terjejas banjir di Pantai Timur meningkat dengan 958 individu ditempatkan di Pusat Pemindahan Sementara (PPS).

Jumlah itu bertambah berbanding 200 penduduk pagi tadi.

Di Kelantan, 10 PPS dibuka di Gua Musang, Kuala Krai, Jeli dan Tanah Merah.

Ia menempatkan 725 orang daripada 125 keluarga.

Enam PPS di Kuala Krai adalah Sekolah Menengah Kebangsaan Kuala Krai, Sekolah Kebangsaan (SK) Sungai Embak; SK Chenulang, SK Laloh, SK Banggol Guchil dan Pejabat Veterinar.

PPS yang beroperasi di Gua Musang pula adalah SK Felda Chiku 7 dan SK Limau Kasturi 1.

Masing-masing satu PPS dibuka di Tanah Merah iaitu SK Kelewek dan SK Kuala Balah di Jeli.

Setakat pukul 6.00 petang tadi, 170 penduduk terjejas banjir di Pahang ditempatkan di sembilan PPS.

Mereka terdiri daripada 45 keluarga dari dua daerah terjejas.  Menurut Portal Info Bencana Jabatan Kebajikan Masyarakat, lima PPS beroperasi di Maran.

PPS berkenaan termasuk Balai Penerangan UMNO Pekan Sungai Jerik, Dewan Serbaguna Sungai Jerik.

Turut beroperasi, PPS Dewan JKKR Jengka 14 dan 11 serta Dewan UMNO Ulu Jempol.

Di Raub, Balairaya Kampung Pamah Rawas, Balairaya Kampung Kuala Keloi, Balairaya Kampung Pamah Kulat dan Surau Kampung Peruas turut dijadikan PPS.

Di Terengganu, jumlah penduduk terjejas banjir mencatatkan 63 penduduk daripada 14 keluarga.

Ia meningkat berbanding 21 orang pagi tadi.

Sekretariat Jawatankuasa Pengurusan Bencana Negeri Terengganu memaklumkan terdapat tiga PPS yang beroperasi di Setiu, Dungun dan Kemaman.


Pahang catat korban pertama banjir

KUANTAN, 17 Disember - Korban pertama akibat banjir direkodkan di Pahang.

Mangsa ditemui lemas selepas motosikal yang ditunggangnya dihanyutkan arus deras di Jalan Pulau Manis, Gambang, Kuantan.

Menurut Ketua Balai Bomba Taman Tas, Mohd Hilmi Kashfi Mat Zali, mangsa dikenali sebagai M. Gunalan.  Mangsa dilapor hanyut pukul 12.40 tengah hari tadi.  Kejadian dipercayai berlaku ketika dia sedang menghala ke arah Kuantan-Segamat.

Mangsa kemudiannya cuba merentas banjir yang melimpahi jalan.

Arus deras menyebabkan Gunalan dan motosikalnya hanyut sehingga ke kebun kelapa sawit berhampiran.

Mayat mangsa dijumpai sekitar pukul 2.20 petang kira-kira 200 meter dari lokasi hanyut.

Mayat diserahkan kepada polis dan dibawa ke Hospital Tengku Ampuan Afzan untuk bedah siasat.


Banjir Kelantan, 2 pesakit COVID-19 terkandas di Felda Chiku 7 diselamatkan APM

GUA MUSANG, 17 Disember - Dua pesakit COVID-19 yang terkandas di Felda Chiku 7, Gua Musang akibat banjir, diselamatkan Angkatan Pertahanan Awam (APM).

Mangsa sebelum itu tidak dapat dibawa ke hospital selepas jalan ditenggelami air.

Pegawai APM daerah Gua Musang, Mohd. Yussalmi Mohd. Yusoff berkata, panggilan diterima daripada petugas kesihatan pukul 11.00 pagi tadi.

Mereka memaklumkan tidak dapat membawa pesakit ke Hospital Gua Musang selepas jalan terputus hubungan.

Empat anggota bersama jentera dhantar ke lokasi.

Anggota yang mengendalikan bot mengenakan pakaian perlindungan diri (PPE) sebagai langkah berjaga-jaga.

Mangsa berjaya dibawa ke hospital sejam kemudian.


MySTIE 5.0 bantu perniagaan terjejas akibat COVID-19

PUTRAJAYA, 17 Disember - Lima pendekatan pemasaran di bawah inisiatif pemasaran dan penjenamaan Rangka Kerja 10-10 Sains, Teknologi, Inovasi dan Ekonomi Malaysia (MySTIE) 5.0 berupaya untuk membantu perniagaan yang terjejas akibat COVID-19.

Menteri Sains, Teknologi dan Inovasi Datuk Seri Dr Adham Baba berkata, lima pendekatan itu adalah pemasaran yang dipacu data, ramalan, kontekstual, augmentasi dan ketangkasan pemasaran.

Merujuk Laporan Digital 2021 yang menunjukkan pengguna internet global mencecah 4.88 bilion, Datuk Seri Dr Adham berkata, usahawan perlu memahami kepentingan data untuk menganalisis trend semasa, meramal permintaan dan penawaran oleh pelanggan, memandangkan setiap perniagaan yang diceburi akan bersifat mampan dan kalis masa depan.

Katanya, apabila kemudahan ini diguna dengan kreatif dan inovatif, potensi penerimaan dan pembelian produk atau sesuatu perkhidmatan, sudah pasti lebih meluas.

Beliau menyatakannya, pada majlis pelancaran inisiatif pemasaran dan penjenamaan MySTIE 5.0 secara maya, yang diadakan bersama majlis perasmian Masterclass by Philip Kotler, yang dikenali sebagai Bapa Pemasaran Moden dari Amerika Syarikat.

Inisiatif pemasaran dan penjenamaan MySTIE 5.0, merupakan usaha sama Kementerian Sains, Teknologi dan Inovasi dengan Akademi Sains Malaysia.

Antara lain menitikberatkan penglibatan pelbagai pemegang taruh seperti agensi kerajaan, syarikat swasta serta peniaga kecil dan sederhana menerusi pendekatan senegara.


Insiden bot karam: satu lagi mayat ditemukan, seorang meninggal dunia di hospital

KOTA TINGGI, 17 Disember - Satu lagi mayat lelaki dipercayai mangsa bot pendatang asing tanpa izin (PATI) karam, dijumpai terapung di perairan berdekatan Tanjung Punggai, Kota Tinggi, Johor kira-kira 9:30 pagi tadi.  Mangsa yang lengkap berpakaian dibawa naik di Jeti Lembaga Kemajuan Ikan Malaysia (LKIM) di Sungai Musuh, 12:30 tengah hari.  Timbalan Pengarah (Operasi) Agensi Penguatkuasaan Maritim Malaysia (Maritim) Johor, Kepten Maritim Simon Templer Lo Tusa berkata, mayat dijumpai nelayan pada kedudukan lima batu nautika dari lokasi bot karam.  Beliau turut memaklumkan salah seorang mangsa lelaki yang telah diselamatkan dan diberi rawatan di Hospital Kota Tinggi, meninggal dunia pagi tadi.

"mangsa sebelum ini berada dalam keadaan kritikal, dan menerima rawatan di hospital tersebut", jelasnya dalam sidang media di Tanjung Balau, Kota Tinggi.


Empat daerah Gua Musang dilanda banjir, lapan PPS dibuka

JELI, 17 Disember - Empat daerah iaitu Gua Musang, Kuala Krai, Jeli dan Tanah Merah dilanda banjir selepas hujan lebat berterusan sejak semalam.

Menurut portal info banjir Jabatan Kebajikan Masyrakat (JKM) sehingga 4:00 petang, lapan Pusat Pemindahan Sementara (PPS) dibuka membabitkan 542 penduduk terjejas daripada 107 Keluarga. Gua Musang paling ramai dipindahkan iaitu 380 orang yang kini berlindung di dua PPS iaitu SK Felda Chiku dan SK Limau Kasturi 1.  Manakala empat lagi PPS dibuka di Kuala Krai Yang menempatkan 73 penduduk daripada 18 keluarga.  Ini termasuk SMK Kuala Krai, Pejabat Veterinar, SK Sg Embak dan SK Chenulang.  Satu PPS masing-masing di Jeli dan Tanah Merah dibuka hari ini iaitu SK Kuala Balah Yang menempatkan 24 penduduk daripada lapan keluarga dan SK Kelewek dengan lapan penduduk daripada dua keluarga.


Pengundi bergejala dibenarkan mengundi, rayu undi tamat 11.59 malam ini

KUALA LUMPUR, 17 Disember - Pengundi Pilihan Raya Umum Dewan Undangan Negeri Sarawak (PRU DUN) Sarawak ke-12, esok yang bergejala dan tidak melepasi saringan suhu badan tetap dibenarkan mengundi di khemah khas yang dipantau oleh pegawai kesihatan.

Namun jelas Setiausaha SPR, Datuk Indera Ikmalrudin Ishak, pengundi berkenaan akan diuruskan oleh pegawai kesihatan untuk pemeriksaan dan tindakan lanjut.

"Manakala individu yang diletak di bawah Perintah Pengawasan dan Pemerhatian serta individu yang bergejala yang sedang dalam rawatan yang ingin mengundi hendaklah memohon kebenaran daripada Pegawai Kesihatan Daerah, untuk keluar sementara ke Pusat Mengundi".

Datuk Indera Ikmalrudin dalam satu kenyataan turut mengingatkan kepada semua pengundi wajib memakai pelitup muka separuh (face mask), melalui proses saringan suhu badan, menggunakan pensanitasi tangan (hand sanitizer) dan merekodkan kehadiran serta mengamalkan penjarakan fizikal.

"Pensanitasi tangan akan dibekalkan di semua pusat mengundi esok. Pengundi perlu melalui penggunaan pensanitasi tangan di empat stesen dalam pusat mengundi iaitu di pintu masuk pusat mengundi, di pintu masuk saluran, di dalam saluran (selepas proses mencelup jari dengan dakwat kekal iaitu sebelum menerima kertas undi) dan sebelum keluar dari pusat mengundi".

Dalam kenyataan sama, Datuk Indera sekali lagi mengingatkan semua pihak yang bertanding bahawa tempoh rasmi berkempen hanya sehingga 11:59 minit malam ini, 17 Disember 2021.

"Sebaik berakhir, semua pihak hendaklah menghentikan sebarang bentuk aktiviti berkempen termasuk aktiviti merayu undi.Mana-mana pihak tidak boleh merayu undi termasuklah di luar Pusat Mengundi dan juga melalui saluran media sosial seperti Facebook, Twitter, Instagram dan lain-lain."

SPR juga mengingatkan bahawa semua parti atau calon bertanding adalah dilarang untuk membuka, membina atau menyelenggara barung semasa Hari Mengundi.

"Mana-mana pihak yang melakukan kesalahan ini akan diambil tindakan undang undang".


Baucar Perlindungan Tenang, penerima BPR digesa tebus sebelum tamat 31 Disember ini

KUALA LUMPUR, 17 Disember - Penerima Bantuan Prihatin Rakyat (BPR) 2021 yang layak digesa segera menebus Baucar Perlindungan Tenang (PTV) sebelum tempoh penebusan tamat 31 Disember ini.

PTV ini membolehkan penerima BPR membeli pelan insurans atau takaful ditawarkan syarikat insurans dan pengendali takaful dalam negara.

Sehingga kini, lebih 888,000 baucar telah ditebus dengan jumlah perlindungan melebihi RM44 juta.

Penerima BPR boleh membuat semakan kelayakan bagi baucar berjumlah RM50 menerusi portal khas PTV seperti tertera.

Setelah mengesahkan kelayakan, mereka disaran melayari www.mycoverage.my untuk melihat ciri-ciri dan manfaat yang ditawarkan sebelum membuat pembelian.

Sebagai alternatif, penerima BPR juga boleh ke mana-mana cawangan syarikat insurans, pengendali takaful, ejen atau pengedar Perlindungan Tenang yang sah untuk menyemak kelayakan serta membeli pelan perlindungan.

Mulai Januari depan, nilai baucar PTV akan ditingkatkan kepada RM75.

Butiran lanjut mengenainya akan diumum dalam masa terdekat.


PRU DUN Sarawak 1,866 Pusat Mengundi dibuka esok

KUALA LUMPUR, 17 Disember - Sebanyak 1,866 Pusat Mengundi dan 3,555 Saluran akan dibuka bagi tujuan pengundian Pilihan Raya Umum Dewan Undangan Negeri Sarawak (PRU DUN) Sarawak ke-12, esok.

Ia melibatkan seramai 46,565 orang petugas Suruhanjaya Pilihan Raya, SPR.

Setiausaha SPR, Datuk Indera Ikmalrudin Ishak berharap, ke semua 1,213,769 orang pengundi dapat menjalankan tanggungjawab mereka dengan keluar mengundi mengikut masa keluar mengundi yang digalakkan seperti tercatat pada aplikasi MySPR Semak.

"Sekiranya pengundi tidak dapat hadir pada masa keluar mengundi yang digalakkan atas sebab-sebab tertentu, pengundi masih boleh keluar mengundi mengikut kelapangan masa dari jam 7:30 pagi hingga 5:00 petang atau waktu yang telah diwartakan", jelasnya dalam satu kenyataan.

"Namun demikian, pengundi adalah dinasihatkan untuk tidak keluar mengundi pada saat-saat akhir.

Datuk Indera turut mengingatkan majikan supaya membenarkan pekerja mereka yang berdaftar sebagai pemilih untuk keluar mengundi esok.

"Mana-mana majikan yang tidak membenarkan suatu tempoh kepada pekerja mereka untuk keluar mengundi boleh diambil tindakan mengikut Seksyen 25 (3) Akta Kesalahan Pilihan Raya 1954 yang memperuntukkan hukuman denda RM5,000 atau penjara selama setahun, jika sabit kesalahan".